Muhyiddin lebih tuntas menjaga kepentingan rakyat

Tan Sri Muhyiddin Yassin Perdana Menteri Malaysia, secara tuntas telah menyatakan kerajaan pimpinannya tidak alpa dalam usaha membantu rakyat ketika berhadapan dengan pandemik Covid-19.
Berbagai kaedah terbaik diperkenalkan walaupun dihujani dengan pelbagai kritikan yang mempersendakan usaha kerajaan ini.

Sambil menyeru agar rakyat sentiasa mematuhi SOP yang ditetapkan, Perdana Menteri juga berkata bahawa kerajaan sentiasa fokus menjaga kebajikan rakyat dengan mewujudkan berbagai skim bantuan yang diperlukan walaupun negara dihimpit dengan cabaran ekonomi akibat pandemik Covid19 yang melanda dunia.

Dalam sesi temu bual bersama YAB Perdana Menteri yang disiarkan secara langsung menerusi saluran TV malam tadi, Muhyiddin juga berkata kerajaan tidak berhasrat untuk melaksanakan PKP sepenuhnya di seluruh negara kerana memikirkan rakyat perlu dijana ekonomi mereka terutama yang terlibat dengan perniagaan dan perusahaan kecil.

Lantaran itu rakyat disarankan supaya lebih berwaspa ketika berada di lapangan dengan mematuhi SOP.

Perdana Menteri sendiri menyedari bukan semua yang diusahakan kerajaan dapat diterima oleh semua rakyat namun kerajaan katanya tidak terhenti untuk menyeimbangi kepentingan nyawa dan kehidupan.

Menurutnya kerajaan tidak mahu ekonomi negara runtuh akibat tidak ada keseimbangan dalam tindakan mengharungi cabaran dan gelombang covid-19.

Dalam pada itu kerajaan juga sedang merangka belanjawan 2022 yang tentunya lebih menjurus kepada kebajikan rakyat.

Walaupun kedengaran suara-suara sumbang yang memperlecehkan tindakan kerajaan ini, namun suara sumbang itu bukanlah sesuatu yang konstruktif untuk diberikan keutamaan apatah lagi suara sumbang itu lebih bermotifkan politik.

Tidak ada yang baik bagi desperado politik ini melainkan hendak melihat kegagalan kerajaan dalam merangka pelan tindakannya.

Desakan mereka ini mahukan Muhyiddin melepaskan jawatan PM bukan kerana kegagalan kerajaan seperti yang didakwa malah sebenarnya mereka ini lebih terdorong dengan politik kebencian yang sentiasa melekat terhadap kerajaan PN.

Politik kebencian ini bukan sahaja menjadi sentimen jahat malah ia telah menjadi pandemik di kalangan mereka selagi api kebencian ini tidak berjaya diperhangatkan.

Rakyat dilihat tidak terpesona dengan hayunan kesumat ini kerana rakyat lebih mementingkan kesejahteraan diri mereka daripada terjebak dengan hasutan puak-puak yang jengkel ini.

Muhyiddin dilihat lebih perkasa apabila tidak melayani golongan yang korup mentaliti ini. Terfikir juga dalam fikiran ini apa relevannya kerajaan menuruti kehendak pecacai politik ini seolah-olah mereka itu lebih cerdik dalam mencanai dasar-dasar kerajaan. Sebenarnya golongan ini ketandusan isu dan mendambakan isu sebegini untuk dimanipulasi.

Apa sahaja yang dicetuskan oleh kerajaan pasti tidak menggembirakan mereka kerana isu berkenaan lebih berimpak tinggi jika dibandingkan dengan lontaran kesumat mereka.


Muslim AS boikot Hilton rancang bina hotel atas tapak masjid Xinjiang

Lebih 40 pertubuhan hak asasi Muslim-Amerika melancarkan kempen memboikot rangkaian Hilton di seluruh dunia berkaitan apa yang didakwa rancangan syarikat itu untuk membina sebuah hotel di tapak sebuah masjid Uighur yang dirobohkan pihak berkuasa di wilayah Xinjiang, China.

Bercakap pada sidang media di hadapan Ibu Pejabat Hilton di Virginia, Amerika Syarikat (AS), Majlis Perhubungan Islam-Amerika (CAIR) – organisasi barisan hadapan inisiatif kempen – berkata mereka telah ‘berunding secara tidak langsung’ dengan kumpulan Hilton dan meminta rancangan pembinaan hotel dibatalkan, tetapi perbincangan itu ‘tidak berhasil’.

“Hari ini kami mengumumkan kempen memboikot peringkat global terhadap Hilton.

“Anda dan saya mempunyai pilihan untuk memilih tempat penginapan atau mengadakan sebarang majlis, atau perjumpaan,” kata Pengarah Eksekutif CAIR, Nihad Awad.

Beliau menegaskan projek pembinaan hotel di atas tapak masjid yang dirobohkan itu adalah pelanggaran hak asasi manusia, kepercayaan dan budaya hidup etnik Uighur di Xinjiang.

China melakukan kempen berpanjangan terhadap etnik Uighur yang kebanyakannya beragama Islam dengan penahanan besar-besaran, pensterilan paksa, memisahkan anak-anak daripada keluarga dan merobohkan masjid serta pusat kebudayaan etnik itu. Beijing bagaimanapun menolak semua dakwaan itu.

Tapak yang mendorong pemboikotan itu adalah sebuah masjid di daerah Hotan, di Xinjiang yang dimusnahkan China pada 2018 lalu dan kumpulan perhotelan Hilton merancang mengubahnya menjadi hotel Hampton Inn.

Awad berkata mereka menyedari rancangan pembinaan hotel itu pada awal Jun lalu.

Pada Julai lalu, sebuah suruhanjaya bipartisan Kongres AS menggesa Hilton Worldwide untuk tidak membenarkan syarikat itu dikaitkan dengan projek hotel berkenaan.

Kira-kira 16,000 masjid di 900 daerah di Xinjiang dimusnahkan oleh pihak berkuasa China antara 2017 hingga 2020, menurut kajian oleh Institut Strategi Dasar Australia.

Tindakan memusnahkan masjid itu disahkan di lapangan selain membandingkan gambar-gambar satelit yang dirakam dari setahun ke setahun sehingga sekarang.

Pertubuhan Bangsa-Bangsa Bersatu (PBB) dan pejuang hak asasi menganggarkan sejuta etnik Uighur dan minoriti lain ditahan di beberapa kem di Xinjiang.

Beijing bagaimanapun menafikan kewujudan kem-kem tahanan itu sebaliknya mendakwa ia adalah pusat latihan vokasional bagi mengekang ekstremisme. – Agensi


Indonesia kuat kuasa larangan masuk mulai esok

Pemerintah Republik Indonesia akan melaksanakan perintah penutupan sempadan negara itu mulai esok, dan hanya membenarkan warga asing yang sudah memperoleh vaksin lengkap memasukinya.

Jurucakap Menteri Penyelaras Hal Ehwal dan Pelaburan Maritim, Jodi Mahardi memaklumkan warga asing akan diminta menunjukkan kad vaksinasi yang lengkap dan menyertakan hasil keputusan negatif untuk ujian PCR Covid-19 sebelum memasuki republik itu.

Namun Menteri Penyelaras Hal Ehwal Maritim dan Pelaburan, Luhut Binsar Pandjaitan berkata, pengecualian sijil vaksinasi diberikan kepada diplomat asing dan pengawai peringkat kementerian bersesuaian dengan hubungan diplomatik yang dilaksanakan negara lain.

Manakala, warganegara Indonesia yang pulang ke negara itu dan tidak mempunyai kad vaksinasi hanya diminta untuk menunjukkan hasil keputusan negatif ujian PCR Covid-19.

Setelah dikuarantin, mereka akan segera diberi vaksinasi.

Dalam kenyataannya beliau memaklumkan, peraturan kuarantin diwajibkan untuk warga asing dan warga Indonesia.

“Mereka harus menjalani kuarantin selama lapan hari dengan melakukan dua ujian PCR Covid-19, iaitu pada hari ketibaan dan hari ketujuh,” katanya sembil menjelaskan tempoh kuarantin lapan hari sesuai dengan arahan Kementerian Kesihatan.

Semalam, Indonesia menunjukkan peningkatan kes kematian sebanyak 555 dan kes harian dengan 27,233 jangkitan baharu. – Agensi


Polis tahan lelaki miliki pistol

Polis menahan seorang lelaki bersama sepucuk pistol, keris dan pedang di sebuah rumah di Taman Desa Bukit Ilmu, Kampung Air Belaga (B), Ulu Sat, Machang, dekat Kota Bharu, minggu lepas.

Pemangku Ketua Polis Kelantan Datuk Muhamad Zaki Harun berkata lelaki berumur 28 tahun itu ditahan oleh sepasukan anggota dari Cawangan Siasatan Khas (D9) Ibu Pejabat Kontinjen (IPK) Kelantan pada 11.50 malam, Isnin.

Katanya selain pistol jenis Glock 19 Austria warna hitam lengkap dengan sebutir peluru di dalam ‘chamber’, turut ditemukan ialah empat butir peluru hidup dalam kelopak, dua bilah keris kecil, sembilan bilah pedang, satu bilah parang berhulu kayu, 185 biji pil disyaki dadah dan serbuk putih dipercayai dadah.

Bercakap kepada pemberita dalam sidang media di Ibu Pejabat Polis Daerah (IPD) Kota Bharu, di sini hari ini beliau berkata suspek yang memiliki 10 rekod lampau termasuk kesalahan narkotik, dan didapati positif dadah jenis methamphetamine itu, direman sehingga 29 Ogos bagi membantu siasatan.

Sementara itu dalam kes berasingan Muhamad Zaki berkata polis berjaya menahan 71 lelaki dan 21 wanita, semuanya pendatang tanpa izin dari Myanmar, di sebuah rumah di Kamping Belukar Pauh, Panji, di sini pada 4.40 pagi Selasa lepas.

“Turut ditahan tujuh lelaki tempatan berusia 17 hingga 43 tahun yang bertindak sebagai ‘penghantar’ selepas menerima arahan daripada seorang lelaki lain,” katanya dan menambah pada hari berikutnya seorang lagi ‘penghantar’ ditahan di tepi jalan berhampiran sebuah pasar raya di Wakaf Che Yeh. – Bernama


Agihan kerusi PH-BN dimuktamadkan pada hujung Mac

Sekretariat Kerajaan Perpaduan Malaysia dijangka mengumumkan hasil rundingan pembahagian kerusi antara parti dalam gabungan itu bagi menghadapi pilihan raya negeri (PRN), sebelum hujung Mac ini.

Pengarah Komunikasi Pakatan Harapan (PH) Fahmi Fadzil berkata ia mungkin diumumkan lebih awal kerana rundingan secara tidak rasmi mengenai pembahagian kerusi di enam negeri yang bakal mengadakan PRN, iaitu Selangor, Kedah, Pulau Pinang, Kelantan, Terengganu dan Negeri Sembilan, sudah berlangsung agak lama, lapor Bernama.

“Proses (rundingan) itu sedang berjalan dan saya rasa ia akan dimuktamadkan (secara rasmi) melalui Sekretariat Kerajaan Perpaduan Malaysia yang terbentuk beberapa bulan lepas.

“…namun, tidak semestinya semua negeri diumumkan secara serentak, mungkin ada sesetengah negeri akan diumum terlebih dahulu,” kata Menteri Komunikasi dan Digital itu kepada pemberita selepas merasmikan Konvensyen Pemantapan Penerangan PKR Selangor, di sini hari ini.

Pada 22 Feb lepas, menteri besar dan ketua menteri dari enam negeri tersebut mencapai kata sepakat untuk mempertimbangkan pembubaran Dewan Undangan Negeri (DUN) masing-masing dalam dua minggu terakhir Jun bagi memberi laluan kepada PRN.

Menteri Besar Selangor Datuk Seri Amirudin Shari dilapor berkata kesepakatan itu dicapai ketika sesi minum petang di Kuala Lumpur sempena Mesyuarat Majlis Raja-Raja ke-261 baru-baru ini.


Calon MB Kedah : Perlu menang dulu kata Sanusi

Datuk Seri Muhammad Sanusi Md Nor menegaskan jawatan Menteri Besar Kedah bukan hak mutlaknya mahupun PAS negeri.

Katanya, calon menteri besar itu nanti bakal ditentukan kepimpinan negeri selepas mereka memenangi pilihan raya kelak.

Namun katanya, sebelum mahu menjadi menteri besar, individu tersebut perlu menang pilihan raya negeri (PRN) yang bakal berlangsung tidak lama lagi.

“Nak jadi menteri besar, perlu menang pilihan raya dulu. Siapa yang sebut-sebut sebagai calon pun, kalau awal-awal lagi tak menang pilihan raya, macam mana nak lantik?

“Siapa pun calonnya, ikut prosedur. Setiausaha agung parti atau Setiausaha Agung PN akan kemuka satu nama yang dicadangkan kepada Sultan Kedah untuk diangkat sebagai menteri besar,” katanya.

Beliau berkata demikian ketika sidang media pada Majlis Penyerahan Khemah, Meja dan Kerusi kepada Majlis Ketua Kampung (MKK) di bawah program Sejahtera Komuniti 2023 di Wisma Darul Aman, hari ini.

Ketika ditanya sama ada calon Menteri Besar Kedah kekal dari PAS atau bakal bertukar kepada Bersatu selepas PRN akan datang, beliau yang juga Ketua Pengarah Pilihan Raya Perikatan Nasional (PN) memaklumkan parti yang memenangi lebih kerusi akan ditawarkan jawatan tersebut.

“Kita tengok nanti siapa menang paling banyak kerusi atau mungkin tengok siapa handsome kah atau macam mana kriteria,” katanya sambil berseloroh.

Beliau ditanya soal dakwaan yang tular di media sosial berkait cadangan menukar menteri besar di Kedah ekoran kerjasama baharu yang terjalin antara PAS dan Bersatu dengan Proklamasi Orang Melayu diterajui Tun Dr Mahathir Mohamad.

Dikhabarkan Presiden Parti Pejuang Tanah Air (Pejuang), Datuk Seri Mukhriz Mahathir merupakan calon menteri besar bagi menggantikan Muhammad Sanusi namun Muhammad Sanusi berkata perkara itu agak mustahil memandangkan Mukhriz bukan anggota mana-mana parti dalam PN.

“Mukhriz bukan anggota PN. Tak boleh lantik seseorang sebagai senator negeri sebab jawatan itu tak wujud,” katanya.

Sementara itu, Mukhriz dalam ciapan di Twitter semalam menolak dakwaan yang tersebar itu.

“Saya tidak sama sekali akan jadi Menteri Besar Kedah sekali lagi. Sila hentikan propaganda karut itu. Rakyat tak bodoh seperti yang kau fikirkan,” ciapnya.


Permohonan Indira Gandhi mulakan prosiding terhadap IGP ditolak

Mahkamah Tinggi Ipoh hari ini menolak permohonan kebenaran oleh M. Indira Gandhi untuk memulakan prosiding menghina mahkamah terhadap ketua polis negara (IGP) dan pegawai bawahannya atas dakwaan kegagalan mendapatkan semula anak perempuannya, Prasana Diksa.

Pesuruhjaya Kehakiman Bhupindar Singh Gurcharan Singh Preet berkata keputusan itu dibuat selepas mendengar hujahan kedua-dua pihak berhubung permohonan kebenaran memulakan prosiding berkaitan dakwaan kegagalan menangkap bekas suami Indira, Muhammad Riduan Abdullah serta memulangkan anak perempuan yang diambil lelaki mualaf itu, 13 tahun lepas, lapor Bernama.

“Permohonan ditolak selepas mendengar hujahan kedua-dua pihak dan tiada perintah untuk kos,” katanya.

Indira yang hadir bersama peguam L. Pavitra ketika ditemui pemberita di luar mahkamah berkata pihaknya akan memfailkan rayuan bagi memohon kebenaran memulakan prosiding itu di Mahkamah Rayuan.

Indira memfailkan saman pada 28 Okt 2020 dan menamakan IGP, Polis Diraja Malaysia (PDRM), Kementerian Dalam Negeri (KDN) serta kerajaan sebagai defendan pertama hingga keempat.

Pernyataan tuntutan Indira, 47, mendakwa IGP dengan sengaja dan cuai tidak menghiraukan perintah mandamus Mahkamah Persekutuan kerana gagal membuat siasatan atau mengambil tindakan sewajarnya untuk mengembalikan anaknya, Prasana, yang kini berusia 14 tahun.

Beliau mendakwa kesemua defendan juga berperanan membuat keputusan atau memberikan arahan kepada PDRM bagi melaksanakan waran komital terhadap bekas suaminya itu seperti diarah oleh Mahkamah Persekutuan pada 29 April 2016.

Plaintif juga mendakwa kelakuan kesemua defendan secara langsung menyebabkan perpisahan antara beliau dengan anak bongsunya itu berlanjutan sehingga hari ini dan bekas suaminya berjaya melarikan diri.

Justeru, beliau menuntut RM100 juta sebagai ganti rugi am, ganti rugi teruk dan ganti rugi teladan serta faedah selain memohon deklarasi bahawa KPN telah melakukan ‘tort of nonfeasance’ atau dengan sengaja tidak mengambil tindakan di pejabat awam manakala PDRM, KDN dan kerajaan bertanggungjawab secara vikarius bagi ‘tort of nonfeasance’ yang dilakukan IGP.


IGP jelaskan mengapa khidmat pengiring Najib dikekalkan

Ketua Polis Negara, Tan Sri Acryl Sani Abdullah Sani tampil menjelaskan keputusan mengekalkan khidmat pengiring keselamatan dan trafik kepada Datuk Seri Najib Razak susulan pertikaian berhubung isu tersebut.

Acryl Sani berkata khidmat pengiring tersebut akan dikekalkan sehingga proses rayuan dimuktamadkan oleh mahkamah ia walaupun orang ramai menimbulkan persoalan berhubung keistimewaan yang diberikan kepada bekas Perdana Menteri walaupun sudah disabitkan hukuman jenayah.

Ketua Polis Negara, Tan Sri Acryl Sani Abdullah Sani, berkata kedua-dua khidmat itu disediakan Polis Diraja Malaysia (PDRM) berdasarkan peruntukan mengikut Akta Ahli Parlimen (Saraan) 1980 (Akta 237) berhubung keistimewaan kepada bekas perdana menteri.

“Di bawah peruntukan itu, PDRM akan memberikan perkhidmatan berkenaan kepada semua bekas perdana menteri,” katanya dalam satu kenyataan di sini hari ini.

Beliau mengeluarkan kenyataan itu susulan pertikaian oleh beberapa pihak sejak akhir-akhir ini, mengenai khidmat pengiring keselamatan dan trafik untuk bekas perdana menteri berkenaan, walaupun sedang berdepan kes di mahkamah.

Sebelum ini, netizen mempertikaikan kewajaran Najib menikmati kemudahan khidmat pengiring keselamatan dan trafik, walaupun sudah dijatuhi hukuman penjara dan kini dalam proses rayuan.

Najib yang berkhidmat sebagai perdana menteri selama sembilan tahun hingga 2018 disabitkan kesalahan rasuah tahun lalu dan dijatuhkan hukuman penjara 12 tahun susulan salah laku melibatkan dana 1Malaysia Development Berhad (1MDB).

Beliau bagaimanapun menafikan tuduhan tersebut dan kini sedang merayu keputusan mahkamah tersebut selain turut menggesa siasatan dilaksanakan, menyifatkan pertuduhan terhadapnya bermotifkan politik.

Ketika ini, Najib masih menyandang jawatan ahli Parlimen namun Perlembagaan melarangnya bertanding dalam pilihan raya kecuali mendapat pengampunan atau penangguhan hukuman dari Yang di-Pertuan Agong


Perbicaraan 1MDB tangguh, Najib cirit birit

Bekas perdana menteri, Datuk Seri Najib Razak dilaporkan tidak dapat hadir ke mahkamah bagi perbicaraan kes penyelewengan dana 1Malaysia Development Berhad (1MDB) hari ini susulan mengalami masalah cirit birit sehingga terpaksa dirujuk kepada pakar di Hospital Kuala Lumpur (HKL).

Perkara itu disahkan Pegawai Perubatan Klinik Kesihatan Penjara Kajang, Dr Mohd Hafiz Mohd Hoshni yang dipanggil dalam prosiding hari ini bagi memberikan penjelasan mengenai keadaan Najib.

Ketika disoal oleh Timbalan Pendakwa Raya Ahmad Akram Gharib, Dr Mohd Hafiz  berkata beliau dimaklumkan oleh pembantu pegawai perubatan keadaan Najib mengalami cirit birit pada jam 7.15 pagi tadi.

Beliau kemudian berjumpa Najib yang mengadu sakit perut, loya dan ke tandas empat kali untuk membuang air besar.

“Kemudian saya memberikan ubat kepada Datuk Seri, bagaimanapun selepas 10 minit keadaan beliau masih tidak berubah. Saya buat pemeriksaan dan dapati beliau turut mengalami kekurangan air dan sedikit demam dengan suhu 37.8 Celcius.

“Saya merujuk Datuk Seri kepada pakar di HKL dan beliau dibawa ke sana pada jam 9.30 pagi. Ketika itu beliau kelihatan penat, lesu dan kekurangan air.

“Pakar di HKL memberikan cuti sakit selama dua hari…beliau tidak cergas untuk menghadiri perbicaraan di mahkamah kerana perlu diberi ‘drip‘ yang dimasukkan dalam saluran darah dan tidak mampu berdiri sebab duduk terlalu lama,” katanya, lapor BH.

Ketika menjawab soalan peguam bela Tan Sri Muhammad Shafee Abdullah, Dr Mohd Hafiz berkata Najib yang didapati mengalami cirit birit sejak semalam dirujuk ke HKL bagi mendapat rawatan yang lebih baik.

Hakim Mahkamah Rayuan yang bertindak selaku hakim Mahkamah Tinggi Datuk Collin Lawrence Sequerah kemudiannya menangguhkan perbicaraan hari ini dan esok dan prosiding akan bersambung Khamis ini.

Najib, 69 menghadapi empat pertuduhan menggunakan kedudukannya untuk memperoleh suapan berjumlah RM2.3 bilion dalam dana 1MDB dan 21 pertuduhan pengubahan wang haram membabitkan jumlah wang yang sama.


PN tak letak individu ada kes mahkamah sebagai calon

Perikatan Nasional (PN) tidak akan meletakkan individu yang sedang berdepan kes mahkamah sebagai calonnya bagi menghadapi Pilihan Raya Umum Ke-15 (PRU-15) pada 19 November depan.

Selain keperluan memastikan integriti calonnya bersih, PN tidak mahu sekiranya calon yang mempunyai kes mahkamah terpaksa melepaskan kerusi dimenangi sekiranya mahkamah mendapati dia bersalah, sekali gus menyebabkan Pilihan Raya Kecil perlu diadakan.

Setiausaha Agung PN Datuk Seri Hamzah Zainudin berkata semua calon PN perlu melepasi saringan ditetapkan antaranya melibatkan polis, Suruhanjaya Pencegahan Rasuan Malaysia (SPRM), Lembaga Hasil Dalam Negeri (LHDN), Jabatan Insolvensi dan beberapa agensi lain.

Katanya proses tapisan calon PN dibuat secara menyeluruh bagi memastikan hanya mereka yang tidak boleh dipertikaikan integriti akan diletakkan pada PRU-15.

Tanpa merujuk kepada apa yang dipanggil “kluster mahkamah” dalam UMNO dan Barisan Nasional (BN), beliau memberi contoh, mereka yang menghadapi tindakan undang-undang di mahkamah tidak akan dianggap sebagai calon PN.

“Kita bukan sahaja akan menyemak sama ada calon terlibat dalam kes mahkamah atau aktiviti jenayah, tetapi kita juga akan menyemak latar belakang mereka dengan Lembaga Hasil Dalam Negeri dan agensi lain seumpamanya bagi memastikan calon kita benar-benar ‘bersih’,” katanya.

Beliau berkata demikian ketika menjawab soalan wartawan di Simposium Sains Forensik Kebangsaan bagi Penguatkuasaan Undang-undang yang ketiga di Maktab Polis Diraja Malaysia di Cheras, hari ini (26 Oktober 2022).

Hamzah berkata PN bukan sahaja akan menyemak sama ada calon terlibat dalam kes mahkamah atau aktiviti jenayah, tetapi juga akan menyemak latar belakang mereka dengan LHDN dan agensi lain bagi memastikanmereka benar-benar bersih.

“Sebab itu kita nak benar-benar calon kita bersih. Kita dah ambil nama untuk dikemukakan kepada agensi untuk periksa latar belakang.

“Ia bermula dengan menjadi calon sehingga mereka dipilih oleh rakyat. Tetapi calon mestilah seorang yang ‘bersih’ dan bertanggungjawab terhadap rakyat, dan bukannya individu dan kumpulan tertentu.,” katanya lagi.

“Kluster mahkamah” ialah istilah yang sering dirujuk kepada ahli politik UMNO yang sedang dan telah menghadapi pertuduhan di mahkamah, termasuk presiden parti Datuk Seri Ahmad Zahid Hamidi dan bekas Perdana Menteri Datuk Seri Najib Razak.

Hamzah juga berkata pengundi akan memutuskan sendiri sama ada proses tapisan UMNO adalah benar atau “drama yang mereka tonton di televisyen”.

PN juga akan memerhati parti-parti lain untuk melihat sama ada mereka akan mengikut serta dalam menentukan calon mereka melalui tapisan menyeluruh sebelum bertanding.


Lapan negeri catat peningkatan kes harian, 14 kluster baharu dikesan

Lapan negeri hari ini merekodkan peningkatan dalam jumlah kes harian Covid-19 yang dilaporkan dalam tempoh 24 jam sehingga 12 tengah hari tadi, menurut statistik dikeluarkan Jabatan Kesihatan Negeri-Negeri (JKN) malam ini.

Daripada lapan negeri itu, Johor merekodkan kes tertinggi sebanyak 796 jangkitan berbanding 763 semalam, dengan statistik JKN menunjukkan Johor Bahru mencatat 308 kes.

Ini diikuti dengan 118 kes di daerah Batu Pahat; Kota Tinggi (71); Kluang (56); Segamat (52); Muar (48); Tangkak (40); Pontian (26); dan Kulai (25). Daerah Mersing tidak melaporkan sebarang kes baharu Covid-19 hari ini.

Johor turut melaporkan dua kes kematian akibat Covid-19 hari ini, selain 26 kes import luar negara.

Setakat ini, Johor merekodkan 259,579 kumulatif kes positif dengan sehingga semalam sebanyak 244,883 pesakit telah sembuh, 3,914 kematian dan 9,986 kes masih aktif.

Daripada jumlah kes aktif itu seramai 8,764 pesakit menjalani kuarantin di rumah; 697 ditempatkan di PKRC; 514 dimasukkan ke hospital; dan 11 dirawat di unit rawatan rapi (ICU), dengan tujuh daripadanya memerlukan alat bantuan pernafasan.

Sehingga semalam, sebanyak 43 daripada 1,193 kluster Covid-19 di negeri itu masih aktif dengan masing-masing 15 kluster pendidikan dan tempat kerja; kumpulan berisiko tinggi (enam); masing-masing dua kluster komuniti, keagamaan serta import; dan satu kluster pusat tahanan.

Bagi negeri-negeri lain pula, Kedah merekodkan 505 kes baharu berbanding 420 semalam; diikuti Kelantan (341 kes baharu, 279 semalam); Negeri Sembilan (254 kes baharu, 204 semalam); Perak (158 kes baharu, 130 semalam); Terengganu (78 kes baharu, 67 semalam); Putrajaya (31 kes baharu, 29 semalam); dan Labuan (satu kes baharu, sifar kes semalam).

Sementara itu, Ketua Pengarah Kesihatan Tan Sri Dr Noor Hisham Abdullah berkata 14 lagi kluster baharu dikesan dalam tempoh 24 jam itu.

Beliau berkata jumlah itu menjadikan keseluruhannya 6,427 kluster yang dikesan sejak awal 2020 lalu hingga hari ini, dengan 6,113 telah ditamatkan dan 314 lagi masih aktif.

Beliau juga memaklumkan seramai 3,232 pesakit telah sembuh hari ini menjadikan kumulatif kes pulih meningkat kepada 2,784,003 atau 97.0 peratus daripada 2,870,758 kumulatif kes positif.

Menurutnya sebanyak 152 kes import turut dikesan hari ini membabitkan 76 warga tempatan dan 76 rakyat asing, manakala 4,622 kes positif lagi adalah jangkitan tempatan yang melibatkan 4,448 warganegara dan 174 bukan warganegara.

Sehingga hari ini seramai 114 pesakit masih dirawat di ICU dengan 62 daripadanya memerlukan alat bantuan pernafasan.

“Daripada 4,774 kes harian yang dilaporkan pada hari ini, 36 kes atau 0.8 peratus adalah kategori 3, 4, dan 5; dan 4,738 kes (99.2 peratus) lagi adalah terdiri daripada kategori 1 dan 2,” katanya.


Pandu melulu, guna plat palsu: Kedi didenda RM16,000, penjara sebulan

Mahkamah Majistret Kuala Lumpur hari ini mengenakan penjara sebulan dan denda RM16,000 terhadap seorang kedi golf yang memandu kereta secara melulu dan menggunakan nombor pendaftaran kenderaan palsu.

Majistret Fardiana Haryanti Ahmad Razali menjatuhkan hukuman penjara sebulan dan denda RM8,000 selepas M Yuvarajan, 32, yang memakai baju lokap berwarna ungu mengaku bersalah memandu kereta jenis Perodua Myvi warna putih secara melulu, yang membahayakan pengguna jalan raya lain.

Mahkamah memerintahkan Yuvarajan menjalani hukuman penjara bermula hari ini selain hilang kelayakan memegang lesen memandu selama lima tahun, lapor Bernama.

Pertuduhan mengikut Seksyen 42 (1) Akta Pengangkutan Jalan 1987 dan boleh dihukum di bawah akta sama yang membawa hukuman penjara maksimum lima tahun dan denda tidak kurang RM5,000, dan maksimum RM15,000 serta hilang kelayakan memegang atau mendapatkan lesen memandu tidak kurang lima tahun.

Fardiana Haryanti juga menjatuhkan hukuman denda RM8,000 ke atas Yuvarajan, kerana menggunakan nombor pendaftaran palsu, mengikut Seksyen 108(3)(e) Akta Pengangkutan Jalan 1987.

Kesalahan itu boleh dihukum di bawah akta sama, yang membawa hukuman denda tidak kurang RM5,000 dan maksimum RM20,000 atau penjara tidak kurang setahun dan maksimum lima tahun atau kedua-duanya.

Kedua-dua kesalahan itu dilakukan di Lebuhraya Lingkaran Tengah 2 (MRR2), pada 5.30 petang, 7 Mei lalu.

Mahkamah turut memerintahkan Yuvarajan dipenjara empat bulan, jika gagal membayar denda berjumlah RM16,000 itu.

Yuvarajan yang tidak diwakili peguam merayu hukuman ringan memandangkan dia menanggung isteri serta seorang anak, selain ketika kejadian dia bukan di bawah pengaruh alkohol manakala Timbalan Pendakwa Raya Siti Nursyuhada Abd Rauf memohon hukuman setimpal bagi memberi pengajaran kepadanya.

Kejadian itu tular di media sosial apabila video berdurasi 27 saat itu dimuat naik melalui laman sosial (FB) Inforoadblock, memaparkan sebuah Perodua Myvi membuat provokasi dan halangan terhadap pemandu kenderaan lain.


PKR dakwa ada nama pelik dalam daftar pemilih tambahan Disember

Parti Keadilan Rakyat (PKR) mendakwa ada nama-nama yang pelik dalam Daftar Pemilih Tambahan Bulan Disember 2021, selain mempersoalkan kelewatan Suruhanjaya pilihan Raya (SPR) untuk membekalkan daftar pemilih berkenaan.

Pengarah Pilihanraya Pusat PKR Fuziah Salleh berkata SPR telah memperaku dan mewartakan Daftar Pemilih Tambahan (DPT) sehingga Disember 2021 pada 14 Januari 2022.

Menurutnya pada 7 Februari lalu, SPR mengeluarkan senarai harga Daftar Pemilih Induk (DPI) 2021 untuk seluruh negara dan memaklumkan ianya sedia dibekalkan kepada semua parti politik.

“Namun sehingga kini sebulan selepas DPT itu diwartakan, SPR masih belum bersedia membekalkan senarai daftar tersebut kepada pihak yang ingin membelinya,” katanya dalam kenyataan hari ini.

Ahli Parlimen Kuantan itu mempersoalkan sebab kegagalan SPR berbuat demikian, sama ada data berkaitan mempunyai kesalahan atau SPR enggan membekalkannya kepada pembangkang.

Fuziah mendakwa Pakatan Harapan (PH) tidak dibenar membeli DPT itu dengan pelbagai alasan, walaupun telah berkali-kalicuba berbuat demikian.

“Saya terima aduan berkenaan data yang pelik-pelik sebagai nama pengundi. Seperti ‘deceased’ dan expired’ sebagai nama pemilih.

“Saya sendiri membuat semakan pemilih di laman web SPR menggunakan sampel nombor kad pengenalan dari DPT tersebut dan ternyata aduan berkenaan adalah benar,” katanya.

Menurutnya SPR sebelum ini menyediakan Rang Daftar Pemilih Tambahan setiap suku tahun yang dipamerkan kepada awam serta dibekalkan secara percuma untuk disemak oleh parti-parti politik dan individu membuat bantahan sebelum diwartakan.

Tetapi, katanya amalan tersebut kini tidak lagi diteruskan dan DPT terpaksa dibeli oleh parti politik dengan kos yang mahal.

Menurutnya parti politik tidak lagi dibenarkan menyemak kesahihan daftar tambahan dalam bentuk rang yang dipamerkan, sebaliknya dipaksa untuk diterima, selain terpaksa membelinya dengan harga yang mahal.

“Nah… ternyata apabila ianya tidak dipamerkan kali ini, terdapat pula nama-nama yang pelik dalam Daftar Pemilih Tambahan Bukan Disember 2021.

“Bagaimana SPR boleh mewartakan sesuatu data melibatkan lebih 5.8 juta pengundi, tetapi dikhuatiri kesahihannya? Dan adakah Pilihan Raya Negeri Johor yang akan berlangsung pada 12 Mac 2022 akan dikompromi keputusannya kerana terdapat ‘irregularities’ pada daftar pemilih yang telah diwarakan?,” katanya.

Sehubungan itu, Fuziah menggesa SPR menjelaskan berkaitan integriti data yang telah pun diwartakan itu.


‘Siapa pengkhianat? Saya dipecat bukan kerana rasuah, salah laku moral’

Bekas Perdana Menteri (PM) Tan Sri Muhyiddin Yassin berkata hasutan beberapa pemimpin UMNO supaya rakyat mempercayai beliau adalah pengkhianat sebenarnya bertujuan menutup hakikat bahawa parti itu sendiri telah dikhianati Datuk Seri Najib Razak.

Menurutnya pemimpin UMNO berkenaan menghasut kononnya beliau menyebabkan kerugian kepada bangsa Melayu apabila menubuhkan Bersatu dan bekerjasama dengan PKR serta DAP bagi menjatuhkan UMNO.

“Mereka cuba menutup hakikat sebenar bahawa UMNO dikhianati oleh bekas Presiden UMNO sendiri, iaitu Dato’ Seri Najib Tun Razak. Beliau membiarkan skandal 1MDB (1Malaysia Development Berhad) menjadi terlalu besar dan buruk sehingga majoriti rakyat membenci UMNO.

“Beliau memecat saya sebagai Timbalan Perdana Menteri pada tahun 2015 hanya kerana menyarankan agar isu 1MDB disiasat secara telus. Saya sarankan demikian supaya ia tidak menimbulkan sebarang tanggapan buruk kepada kerajaan dan parti pada ketika itu,” katanya dalam kenyataan hari ini.

Muhyiddin yang juga Pengerusi Perikatan Nasional berkata, saranan beliau dijawab oleh Najib dengan pemecatan dari kerajaan dan UMNO.

“Ingat, saya dipecat bukan kerana skandal rasuah mahupun salah laku moral. Saya dipecat kerana meminta diadakan siasatan bagi memastikan mereka yang bertanggungjawab dalam kehilangan RM42 bilion wang 1MDB dibawa ke muka pengadilan.

“Adakah orang Melayu telah lupa saat kita dimalu dan dipandang hina di seluruh dunia kerana skandal 1MDB? Apakah orang UMNO tidak tahu bahawa punca mereka kalah adalah kerana Dato’ Seri Najib menyeret parti dalam skandal beliau?,” tegas Muhyiddin.

Presiden Bersatu itu bagaimanapun rela dianggap pengkhianat kerana mendedahkan skandal 1MDB dan menubuhkan Bersatu untuk menentang kumpulan kleptokrat di dalam UMNO.

Menurut Muhyiddin, sekarang ini terbukti perjuangan beliau benar setelah mahkamah menjatuhkan hukuman bersalah ke atas Najib atas kesalahan pecah amanah, salah guna kuasa dan pengubahan wang haram melibatkan dana SRC International yang ada hubung kait dengan 1MDB.

“Jelas skandal 1MDB bukan satu fitnah. Bukan satu rekaan. Kerajaan Perikatan Nasional di bawah pimpinan saya telah mengutip semula lebih RM16 bilion wang dan aset berkaitan syarikat 1MDB yang telah diseleweng.

“Ada orang kata tidak malukah saya terima sokongan Kluster Mahkamah untuk jadi PM,” katanya.

Menjawab persoalan sedemikian, Muhyiddin berkata beliau tidak meminta atau berkempen untuk menjadi PM, sebaliknya mengikut Perlembagaan Persekutuan.

“Apabila saya mendapat sokongan majoriti Ahli-ahli Parlimen, saya dilantik oleh Kebawah Duli Yang Maha Mulia Seri Paduka Baginda Yang di-Pertuan Agong sebagai PM. Maka sahlah pelantikan saya itu,” katanya.

Menurutnya beliau menyedari bahawa sokongan itu sebenarnya ibarat pepatah ada udang di sebalik batu kerana beberapa hari kemudian, Kluster Mahkamah ini berjumpanya meminta beliau campur tangan dalam kes mereka supaya mereka dibebaskan.

Bagaimanapun, Muhyiddin berkata walaupun mengetahui kedudukannya sebagai PM atas sokongan mereka, beliau enggan berbuat demikian dan tidak mahu mengkhianati sumpah dan amanah jawatan sebagai PM.

“Saya tidak sanggup menggadai prinsip perjuangan saya dan asas perjuangan parti saya semata-mata kerana mahu kekal berkuasa. Saya juga tidak melantik sesiapa pun yang sedang didakwa di mahkamah atau sedang dalam siasatan pihak berkuasa untuk menjadi anggota Kabinet saya walaupun mereka berjawatan tinggi dalam parti UMNO.

“Saya buat perkara yang betul, jadi buat apa saya berasa malu?

“Sejak dari itulah bermulanya gerakan Kluster Mahkamah ini untuk menjatuhkan saya. Kalau saudara dan saudari masih ingat, sepanjang saya menjadi PM, UMNO yang dikuasai oleh Kluster Mahkamah menentang hampir setiap dasar dan inisiatif kerajaan Perikatan Nasional walaupun ia baik untuk rakyat. Gelagat mereka tidak ubah seperti pembangkang,” katanya.

Muhyiddin juga mengimbas kembali rakaman audio seorang Ahli Majlis Tertinggi (MT) UMNO pada Julai tahun lalu yang menggesa parti menarik sokongan kepada beliau ketika kes-kes Covid-19 sedang meningkat.

“Kononnya apabila kes-kes Covid-19 telah menurun, kerajaan PN akan mendapat kredit dan sukarlah untuk UMNO melawan PN. Itulah yang dilakukan oleh UMNO. Kira-kira sebulan selepas itu, 15 Ahli Parlimen UMNO menarik sokongan kepada saya dan jatuhlah Kerajaan Perikatan Nasional.

“Mereka berharap apabila saya jatuh, mereka akan menguasai semula kerajaan. Dengan menguasai kerajaan mereka fikir masalah mereka boleh diselesaikan.

“Tetapi perancangan mereka masih belum berhasil kerana PN masih lagi sebahagian daripada Kerajaan Persekutuan dan sokongan PN kepada Perdana Menteri daripada UMNO adalah dengan syarat Perdana Menteri tidak mencampuri urusan mahkamah,” katanya.


Arahan Najib supaya KPMG tandatangan audit 1MDB 2013 berunsur ugutan: Saksi

Terdapat ‘ugutan’ daripada bekas Menteri Kewangan Datuk Seri Najib Razak dalam meminta KPMG menandatangani laporan audit bagi penyata kewangan 1Malaysia Development Berhad (1MDB) 2013, kata rakan kongsi pengurusan firma audit itu kepada Mahkamah Tinggi Kuala Lumpur hari ini.

Rakan pengurusan KPMG Datuk Johan Idris berkata demikian ketika memberi keterangan sebagai saksi pendakwaan ke-14 dalam perbicaraan Najib berhubung penyelewengan lebih RM2 bilion dana 1MDB.

Johan ditanya mengenai pertemuan pada malam 15 Disember 2013 antara KPMG, dan 1MDB di kediaman Najib di Jalan Duta, di mana Johan merupakan satu-satunya wakil KPMG yang dibenarkan masuk ke dalam rumah untuk mesyuarat itu, manakala kakitangan KPMG yang lain menunggu di luar.

KPMG pada masa itu tidak menandatangani laporan audit 1MDB untuk tahun kewangan berakhir 31 Mac 2013, kerana 1MDB tidak memberikan maklumat yang diminta KPMG sejak April tahun sama.

Setelah mesyuarat itu, Johan pulang ke rumah dan menaip minit mesyuarat yang kemudiannya dikongsi dengan beberapa rakan KPMGnya, dengan minit itu merekodkan Najib telah mengarahkan KPMG menandatangani audit selewat-lewatnya pada 31 Disember 2013 atau hanya dalam masa kira-kira dua minggu.

Timbalan Pendakwa Raya Ad-hoc Datuk Seri Gopal Sri Ram hari ini menyatakan Johan sebelum ini telah mengesahkan kepada peguam Najib bahawa minitnya tidak menggambarkan ‘tekanan’ yang dikenakan oleh Najib semasa mesyuarat itu.

Memetik laporan MalayMail, Sri Ram hari ini meminta Johan untuk menjelaskan keadaan sebenar mesyuarat pada 15 Disember 2013 itu.

Sri Ram: Anda diminta mengesahkan bahawa minit mesyuarat tidak menunjukkan terdapat sebarang tekanan yang dikenakan oleh tertuduh Datuk Seri Najib kepada anda pada mesyuarat ini, dan anda menjawab ya, minit itu tidak menggambarkannya. Soalan saya ialah anda berada di sana pada hari itu, adakah terdapat tekanan pada anda?

Johan: Ya, saya letak sebagai ugutan.

Sri Ram: Apakah sifat intimidasi?

Johan: Ugutan untuk kami membuat kesimpulan dan menandatangani penyata kewangan yang telah diaudit pada 31 Mac 2013.

Sri Ram: Dari siapa?

Johan: Datuk Seri Najib.

Pada ketika ini, peguam Najib, Wan Aizuddin Wan Mohammed menekankan bahawa perkataan “intimidasi” tidak timbul dalam mana-mana jawapan Johan dalam pemeriksaan balas sebelum ini, tetapi Sri Ram berkata ia adalah untuk pihak pembelaan mengemukakannya dalam penghujahan dan mereka tidak boleh menghalang saksi daripada menjawab soalan dari sudut pandangannya.

Hakim kemudian mencadangkan pihak pembelaan mengemukakan perkara ini dalam penghujahan.

Terdahulu, Wan Aizuddin mencadangkan bahawa dakwaan penyelewengan oleh pengurusan 1MDB akan terbongkar sekiranya KPMG menjalankan auditnya ke atas 1MDB dengan betul sepanjang tiga tahun kewangan 2010, 2011 dan 2012 – ketika firma audit itu menjadi juruaudit 1MDB.

Tetapi Johan menjawab: “Kami sentiasa menjalankan audit kami dengan betul.”

Wan Aizuddin: Saya nyatakan kepada anda bahawa KPMG telah bertindak secara sistematik dengan pengurusan 1MDB dengan menutup mata terhadap transaksi yang samar-samar sehingga membenarkan wang 1MDB disalahgunakan.

Johan: Sama sekali tidak bersetuju dengannya.

Kemudian, Johan mengesahkan kepada Sri Ram bahawa KPMG tidak memperoleh apa-apa bahagian daripada wang yang diseleweng daripada 1MDB, dengan berkata “bukan satu sen pun”.

Antara lain, Johan mengesahkan bahawa Najib pada mesyuarat 15 Disember 2013 berkata beliau menghadiri mesyuarat itu atas kapasitinya sebagai wakil pemegang saham 1MDB melalui peranannya sebagai menteri kewangan dan bukan sebagai perdana menteri.

Sri Ram kemudian bertanya sama ada Johan mempunyai pengetahuan peribadi tentang “sejumlah besar wang 1MDB” yang didakwa diseleweng masuk ke akaun Najib, dengan Johan kemudian menjawab: “Saya tidak mempunyai pengetahuan peribadi.”

Lazimnya, kewangan 1MDB perlu diaudit dalam tempoh enam bulan dari penghujung tahun kewangannya yang berakhir pada 31 Mac, tetapi KPMG pada November 2013 masih memerlukan maklumat yang diminta dan tidak dapat menandatangani laporan kewangan yang telah diaudit.

KPMG ingin menyemak sama ada pelaburan luar negara 1MDB yang dikatakan benar-benar bernilai AS$2.318 bilion dan juga ingin mengesahkan nilai aset yang dikatakan untuk pelaburan itu, dan menekan untuk mendapatkan maklumat yang akan selaras dengan piawaian pelaporan kewangan dan piawaian pengauditan antarabangsa.

“Apa yang pihak pengurusan berikan kepada kami hanyalah pengesahan daripada BSI (Bank) bahawa ini adalah jumlah aset, jadi kami tidak dapat mengesahkan dengan tepat dari segi nilai asas aset, kesesuaian aset dan cara kami memberikan pendapat terhadap aset,” kata Johan menjawab soalan Wan Aizuddin.

Pelaburan yang didakwa oleh 1MDB – melalui enam nota janji hutang bernilai AS$2.3 bilion tetapi kini diketahui sebagai kepingan kertas yang tidak bernilai – telah “dilaburkan” melalui firma tujuan khas 1MDB, Brazen Sky Limited dalam dana lindung nilai Bridge Global SPC di Pulau Cayman, dengan bank Swiss Bank BSI cawangan Singapura didakwa bertindak sebagai “pengurus dana” pelaburan. Ia kini dikatakan sebagai pelaburan palsu.

Akhirnya, KPMG tidak menandatangani penyata kewangan 1MDB 2013 kerana maklumat yang diperlukan masih tidak diberikan kepada juruaudit.

Pemegang saham tunggal 1MDB, Menteri Kewangan (Diperbadankan) (MoF Inc), pada 31 Disember 2013 kemudiannya menamatkan KPMG sebagai juruaudit 1MDB berkuat kuasa serta-merta, dan menggantikannya dengan Deloitte KassimChan.

Selepas Johan melengkapkan keterangannya di mahkamah, bekas setiausaha syarikat 1MDB Goh Gaik Kim mula memberi keterangan di mahkamah sebagai saksi pendakwaan ke-17 dalam perbicaraan ini.

Najib, 68, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.

Perbicaraan Najib di hadapan hakim Mahkamah Tinggi Datuk Collin Lawrence Sequerah disambung petang ini.


Penjawat awam direman bantu siasatan kes rasuah RM35,000

Seorang penjawat awam direman enam hari bermula hari ini bagi membantu siasatan berhubung kes rasuah berjumlah RM35,000.

Suapan itu dipercayai sebagai balasan untuk membantu kes mahkamah yang dikendalikan oleh lelaki berusia 40-an berkenaan, yang bertugas di bahagian penguatkuasaan sebuah jabatan kerajaan di Terengganu, lapor Bernama.

Perintah reman dikeluarkan Majistret Noor Diana Abd Aziz setelah mendapat permohonan daripada pihak Suruhanjaya Pencegahan Rasuah Malaysia (SPRM) bagi menjalankan siasatan mengikut Seksyen 16(a)(B) Akta SPRM 2009.

Menurut sumber SPRM, lelaki berkenaan ditahan pada 4.15 petang semalam di sekitar Kuala Terengganu, lanjutan daripada operasi yang dijalankan oleh pihak SPRM negeri.


Rakyat digesa mohon Agong tidak perkenan bubar Parlimen tahun ini

Rakyat Malaysia digesa bersama dalam mendesak dan memohon kepada Yang di-Pertuan Agong supaya tidak memperkenankan pembubaran Parlimen dalam waktu terdekat.

Ketua Penerangan Bersatu Kedah, Khairul Anuar Ramli berkata ini kerana ia akan menambah lagi derita rakyat terutama sekali rakyat akan berdepan dengan bencana alam, pada pertengahan November dan Disember tahun ini.

“Apa yang menyedihkan kita sebagai rakyat Malaysia, ini adalah waktu rakyat tengah susah, rakyat dibebani dengan kenaikan harga barang, rakyat hilang pekerjaan selepas kita melalui tempoh genting pandemik Covid-19.

“Sepatutnya, tumpuan diberikan untuk mengangkat ekonomi dan martabat rakyat.

“Bukan hanya tergila-gilakan kuasa, yang mahu berkuasa tanpa memikirkan nasib rakyat,” katanya dalam kenyataan hari ini menurut BeritaBersatu.

Terdahulu, Setiausaha Agung UMNO, Datuk Seri Ahmad Maslan berkata Mesyuarat Majlis Tertinggi (MT) UMNO sepakat memutuskan pembubaran Parlimen hendaklah diadakan dalam masa terdekat bagi membolehkan Pilihan Raya Umum Ke-15 (PRU-15) diadakan pada tahun ini juga.

Katanya, susulan keputusan itu, Perdana Menteri, Datuk Seri Ismail Sabri Yaakob akan mempersembahkan cadangan tarikh pembubaran kepada Yang di-Pertuan Agong.

Mengulas lanjut, Khairul Anuar berkata rakyat perlu tolak parti yang meletakkan agenda peribadi di depan.

Ini kerana, katanya, fokus sepatutnya kepada penyelesaian agenda masalah rakyat.

“Angkat pemimpin yang boleh mengangkat martabat rakyat, aspirasi rakyat, serta mempertahankan dan membela ekonomi rakyat.

“Tolak pemimpin yang gila kuasa,” katanya.


PRN Kedah, Zahid kata tiada keperluan seperti di Melaka dan Johor

Presiden UMNO, Datuk Seri Ahmad Zahid Hamidi menyifatkan tiada sebarang faktor dan keperluan bagi membubarkan Dewan Undangan Negeri (DUN) Kedah untuk memberi laluan pilihan raya negeri (PRN) diadakan seperti yang berlaku di Melaka dan Johor.

Zahid berkata setakat ini tidak dapat meramalkan keadaan politik di Kedah memandangkan ia dikuasai PAS, namun sekiranya ia berlaku (bubar DUN) ia mungkin kerajaan PAS yang dipimpin Menteri Besar Kedah, Datuk Seri Muhamad Sanusi Md. Nor merasakan rakyat sudah menolak pentadbiran mereka.

“Saya tak dapat menelah kedudukan di negeri Kedah kerana negeri itu dikuasai oleh Pas.

“Mengikut Undang-undang Tubuh sesebuah negeri, seseorang Menteri Besar atau Ketua Menteri akan menasihatkan baginda tuanku untuk memberikan nasihat sama ada sesebuah DUN perlu dibubarkan untuk memanggil PRN.

“Saya tak nampak ada faktor untuk DUN (Kedah) dibubarkan kecuali Menteri Besar dan partinya merasakan rakyat telah menolak pentadbirannya, maka, itu adalah merupakan perkiraan kepada parti berkenaan,” katanya dipetik laporan Utusan Malaysia.

Zahid ditanya mengulas khabar angin mendakwa terdapat Ahli Dewan Undangan Negeri (ADUN) yang akan menarik sokongan daripada kerajaan negeri Kedah yang ditadbir Perikatan Nasional (PN).

Bagaimanapun kenyataan Zahid tersebut dilihat sedikit berbeza semasa PRN Melaka dan Johor diadakan, ia memandangkan kedua-dua negeri tersebut diperintah UMNO tetapi tetap membubarkan sidang Dewan Undangan Negeri (DUN).

Bagi situasi di Kedah, Zahid berkata jika PAS mengadakan PRN Kedah, ia mungkin kerana rakyat menolak mereka. Jadi, adakah di Melaka dan Johor, PRN terpaksa diadakan kerana rakyat menolak mereka?


Jangan perjudi nasib pilih ‘scammer’, penipu, kata Ketua Pemuda PN

Ketua Pemuda Perikatan Nasional (PN) Ir Khairil Nizam Khirudin, mengingatkan pengundi yang akan memilih pemimpin pada Pilihan Raya Negeri (PRN) Johor, 12 Mac depan, supaya jangan tersilap memberi undi kepada golongan perasuah.

Mengaitkan bulan Rejab sekarang ini dengan Peristiwa Israk dan Mikraj beliau berkata Rasulullah SAW diberikan susu dan arak oleh malaikat Jibrail, tetapi baginda memilih susu dan dijawab pada waktu itu, “inilah fitrah manusia yang tidak mengambil arak”.

“Kerana fitrah manusia mengambil perkara yang halal. Duit rasuah, duit penyalahgunaan kuasa, adalah duit haram. Kesalahan mengambil rasuah adalah kesalahan yang tak betul dan ini bukan saya yang cakap bukan kata Wan (Datuk Wan Saiful Wan Jan) yang cakap bukan Tan Sri (Muhyiddin Yassin) yang cakap, tapi yang cakap mahkamah.

“Kalau Rasulullah mengambil susu sebagai fitrah mengambil benda yang betul. Kenapa kita memperjudikan nasib negara memberikan sekali lagi kepada mereka yang terpalit dengan mahkamah dan juga kes rasuah?,” soal beliau pada syarahan di Pentas PN DUN Bukit Kepong, Tangkak, malam tadi.

Memetik sejarah, beliau yang juga Ketua Penerangan PAS Pusat berkata bangsa Johor terkenal dengan kelembutannya, memegang nilai budaya ketimuran dan memiliki identiti yang berbeza dengan orang Melayu yang lain.

Malah, Khairil Nizam berkata bangsa Johor pernah dahulunya berjiran dengan Kesultanan Melayu Melaka pada abad ke-14 dan ke-15 yang menguruskan salah satu pelabuhan tersibuk di dunia.

“Yang menguruskannya adalah orang Melayu pada abad ke-14 dan ke-15. Tok, nenek kita yang menguruskan pelabuhan ini. Menunjukkan orang Melayu boleh mengurus dengan baik.

“Tapi kenapa kita mengambil kesempatan pada PRU Ke-14 untuk memberikan undi kepada Pakatan Harapan (PH). Kenapa kita memperjudikan nasib agama, bangsa? Yang akhirnya kita dihukum oleh PH selama 22 bulan mereka memimpin?

“Mujurlah pada waktu itu ada pemimpin-pemimpin Melayu Islam yang bersatu di bawah satu bumbung yang dinamakan sebagai Perikatan Nasional. Dengan kita menjatuhkan kerajaan tersebut menggunakan pintu istana secara demokrasi,” katanya lagi.

Menurutnya, apabila Kerajaan PN memimpin, sejarah membuktikan angka keramat kepada anak-anak Felda sama ada generasi pertama, kedua atau ketiga adalah RM8.3 bilion hutang peneroka Felda yang dimansuhkan.

“Oleh itu, saya menyeru kepada sahabat-sahabat saya, tuan-tuan dan puan-puan. Kalau kita masih lagi mahu memperjudikan nasib kita. Tuan-tuan dan puan-puan kena ingat pilihan raya ini berlaku lima tahun sekali.

“Kalaulah pada 12 hari bulan nanti kita memberikan undi kerana kita percaya kepada penipuan-penipuan scammers terbesar di Malaysia… saya rasa bapa scammers Malaysia semua orang tahu… yang setiap hari meratib kerajaan gagal, kerajaan gagal, kerajaan gagal sekarang semua senyap.

“Kalau kita masih lagi percaya kepada mereka-mereka ini tuan-tuan cuba bayangkan nasib anak-anak kita yang akan duduk lima tahun lagi. Kalau tuan-tuan tidak sayang kepada nasib tuan-tuan dan puan-puan tak apa. Nasib kami anak muda yang akan menderita selama lima tahun.

“Kerana kita memberikan kepimpinan ini kepada mereka-mereka yang terbukti ada kaitan dengan rasuah dan penyalahgunaan kuasa,” katanya.

Sambil menyatakan peneman setia PAS sekarang ini adalah Bersatu dan GERAKAN, Khairil Nizam berkata tema PN pada PRN Johor adalah prihatin, manakala asasnya pula adalah integriti.

“Itulah janji-janji yang kami akan berikan kepada pemimpin-pemimpin yang akan kami jadikan calon bagi mewakili Perikatan Nasional pada PRN nanti,” katanya.


Calon PM, TPM diputuskan dalam pemilihan UMNO Jun ini: Annuar

Tan Sri Annuar Musa mahu calon Perdana Menteri dan Timbalan Perdana Menteri mewakili Barisan Nasional (BN) diputuskan dalam pemilihan UMNO yang sepatutnya dijadualkan berlangsung pada Jun ini.

Bekas setiausaha agung BN yang dipecat itu berkata langkah tersebut akan dapat merungkai persoalan siapa yang layak untuk dinamakan calon bagi kedua-dua jawatan penting tersebut untuk mewakili parti.

“Sebagai parti yang kuat berpegang kepada peraturan dan amat kuat bergantung pada suara akar umbi, kita tidak teragak-agak untuk menyerahkan semula kepada akar umbi menentukan kepimpinan.

“Insha-Allah, calon PM dan TPM dari UMNO akan di putuskan sekitar Jun ini menerusi pemilihan oleh ahli UMNO sendiri,” katanya dalam satu kenyataan hari ini.

Ahli Parlimen Ketereh itu juga berkata UMNO akan memilih Presiden dan Timbalan Presiden yang selayaknya dan cukup sifat dalam pemilihan yang kemudiaannya juga akan menjadi calon PM dan TPM untuk memegang jawatan penting tersebut.

“UMNO akan memilih seorang Presiden dan seorang Timbalan Presiden yang mempunyai segala sifat dan kelayakan yang sesuai memikul tugas sebagai PM dan TPM bila tiba masanya,” katanya lagi.

Terdahulu, Timbalan Presiden Umno Datuk Seri Mohamad Hasan pada pada Perhimpunan Agung Umno 2020 berkata pemilihan parti perlu diadakan pada tahun ini tetapi keutamaan harus diberikan kepada pilihan raya umum.

Gesaan supaya pemilihan diadakan pada tahun ini semakin panas, baru-baru ini bekas Ketua Pemuda, Khairy Jamaluddin Abu Bakar juga menyatakan pandangan sama yang mahu pemilihan parti itu diadakan pada tahun ini juga.


Indonesia lapor 51,952 kes baharu hari ini, 1,092 kematian

Indonesia hari ini melaporkan 51,952 jangkitan baharu Covid-19 dan 1,092 kematian, turun sedikit daripada 54,517 kes yang dilapor pada Jumaat sehingga republik itu diletakkan sebagai negara pertama mencatat jumlah jangkitan harian tertinggi di dunia oleh laman sesawang https://www.worldometers.info/coronavirus/.

Namun, tatkala negara itu sedang berdepan peningkatan kes dan ancaman varian Delta Covid-19, pemerintah belum pasti sama ada akan melanjutkan atau tidak perintah Pemberlakukan Pembatasan Kegiatan Masyarakat Darurat (PPKM Darurat) atau ‘lockdown’, khusus di wilayah Pulau Jawa yang paling padat penduduk.

Menteri Kanan Indonesia Luhut Pandjaitan berkata pemerintah sedang mempertimbangkan sama ada untuk tidak menyambung PPKM Darurat yang akan berakhir 20 Julai ini atau menyambungnya.

“Mengurangkan pergerakan tidak bermakna kes akan turun. Kami sedang mempertimbangkannya… sama ada untuk melanjutkannya atau tidak. Keputisan akan dibuat dalam masa terdekat,” katanya yang juga Menteri Maritim dan Hal Ehwal Pelaburan Indonesia pada sidang media maya hari ini.

Antara peraturan PPKM Darurat adalah penutupan pusat-pusat beli-belah, penerapan 100 peratus bekerja dari rumah bagi sektor non essential, penutupan rumah-rumah ibadat, pembelajaran dari rumah sepenuhnya, larangan makan di restauran, kedai makan atau warung (dine in) dan tempat-tempat atau pusat pelancongan dan reakrasi ditutup.

Didorong oleh kepantasan penularan varian Delta, Indonesia menyaksikan peningkatan kes baharu hari demi hari berbanding negara-negara lain. Negara itu berada di tempat kedua selepas Brazil dalam kes kematian.

“Dari lubuk hati saya, saya ingin meminta maaf kepada semua rakyat Indonesia sekiranya (dasar pemerintah) tidak optimum,” kata Pandjaitan.

Indonesia pada awal bulan ini telah mengurangkan prospek Keluaran Dalam Negara Kasar (KDNK) sepanjang tahun setelah mengambil kira sekatan tersebut.

Menteri Kewangan Sri Mulyani memaklumkan Indonesia akan menambah anggaran peruntukan pemulihan Covid-19 menjadi 744.74 trilion rupiah (AS$51.38 bilion) daripada 699.43 trilion rupiah. – Agensi


Dewan Rakyat: Melayu paling ramai bankrap

Rekod tertinggi mengikut pecahan kaum yang diisytihar bankrap sejak 2020 sehingga Mei lalu adalah kaum Melayu, Dewan Rakyat diberitahu.

Untuk tempoh 2020 sehingga Mei lalu, seramai 17,599 individu diisytiharkan bankrap dengan kebanyakkan melibatkan kaum Melayu iaitu 10,266 kes diikuti Cina dengan 4,447 kes, India (1,321 kes) dan 48 kes membabitkan bukan warganegara.

Daripada jumlah itu, golongan lelaki merekodkan kes tertinggi iaitu 12,970, manakala 4,607 kes membabitkan wanita dan dua kes lagi tidak dapat dipastikan jantina.

Menteri di Jabatan Perdana Menteri (Hal Ehwal Undang-Undang dan Parlimen), Datuk Seri Dr Wan Junaidi Tuanku Jaafar, berkata mengikut pecahan negeri pula, Selangor merekodkan kes tertinggi dengan 4,164 kes, diikuti Wilayah Persekutuan (2,203 kes), Johor (1,987 kes), Sabah (1,642 kes) dan Perak (1,728 kes).

Mengikut pecahan umur pula, beliau berkata, golongan berusia 34 tahun hingga 44 tahun merekodkan jumlah teramai iaitu 6,681 kes, diikuti usia 45 tahun hingga 54 dengan 4,819 kes.

“Golongan berusia 25 tahun hingga 34 tahun seramai 3,171 kes, 55 tahun dan ke atas (2,823 kes), di bawah usia 25 tahun (46 kes) dan 59 kes dikategorikan tiada maklumat,” katanya dalam jawapan lisan di Dewan Rakyat.

Soalan berhubung isu bankrap diajukan Ahli Parlimen Parit Buntar, Datuk Seri Dr Mujahid Yusof Rawa (PH-Parit Buntar).


Nelayan Taiwan tangkap jerung spesis jarang ditemui

Jerung enam insang hidung tumpul (bluntnose sixgill shark) yang jarang ditemui, spesies yang dipercayai telah berada di Bumi sebelum kewujudan dinosaur, ditangkap nelayan Taiwan dari daerah Taitung pada Ahad.

Jerung itu adalah spesis yang jarang ditemui kerana ia hidup pada kedalaman 200-1,000 meter di bawah paras laut, pembantu penyelidik di Pusat Biologi Marin Pantai Timur Institut Penyelidikan Perikanan, Wu Jui-hsien memberitahu Agensi Berita Central (CNA), lapor Bernama.

Meskipun kebanyakan spesies jerung moden telah berevolusi dan memiliki lima insang, jerung bluntnose masih mempunyai enam insang seperti nenek moyang mereka, jelas Wu.

Menurut Wu, ikan seberat 420 kilogram itu ditangkap di Lautan Pasifik oleh bot nelayan yang berpangkalan di Taitung dan dibawa ke pelabuhan di daerah timur Taiwan, Xingang.

Hasil tangkapan berukuran kira-kira 395 sentimeter panjang itu akan dilelong pada Isnin.

Menurut Kesatuan Antarabangsa untuk Pemuliharaan Alam Semula Jadi (IUCN), jerung bluntnose disenaraikan sebagai “hampir terancam” kerana jangka hayatnya yang panjang yang menjadikanya buruan serta terdedah kepada eksploitasi.

Berdasarkan maklumat yang disiarkan di laman web Muzium Florida, jerung bluntnose hampir menyerupai fosil berusia kira-kira 200 juta tahun dahulu.


Jangkitan melonjak melepasi 4,000 kes semalam, sifar kematian

Jangkitan harian Covid-19 di seluruh negara dalam tempoh 24 jam semalam (Khamis, 3 November 2022) melonjak melepasi 4,000 kes, setelah kali terakhir merekodkan 4,831 kes pada 11 Ogos lalu.

Dalam tempoh semalam, virus Covid-19 menjangkiti 4,711 individu berbanding 3,969 kes yang dicatat pada Rabu.

Data Kementerian Kesihatan (KKM) yang dikemas kini tengah malam tadi menunjukkan 4,704 kes melibatkan jangkitan tempatan dan tujuh kes import.

Jumlah itu menjadikan kumulatif positif Covid-19 sejak 25 Januari 2020 hingga semalam meningkat kepada 4,914,557 kes, dengan 4,843,468 pesakit telah sembuh, termasuk 3,120 yang pulih semalam.

Selangor dan Kuala Lumpur terus mencatat kes tertinggi dengan masing-masing merekodkan 1,609 kes dan 1,168 kes.

Menurut data laman sesawang Github KKM, daripada jumlah jangkitan baharu itu, 3,505 kes melibatkan individu yang telah menerima suntikan dos penggalak; 891 kes (penerima dua dos); 300 kes (individu tidak divaksinasi); dan 15 kes (individu belum lengkap divaksinasi).

Sementara itu, data laman sesawang KKMNOW juga menunjukkan sehingga kini 34,609 kes masih aktif, meningkat lagi berbanding 33,018 kes yang dilaporkan sehingga Rabu.

Daripada jumlah itu, 32,956 pesakit masih menjalani kuarantin di rumah (31,458 pesakit pada Rabu); dan 1,586 dirawat di hospital, naik lagi berbanding 1,497 pada Rabu.

Seramai 67 pesakit dimasukkan ke unit rawatan rapi (63 pada Rabu), dengan 47 daripadanya memerlukan alat bantuan pernafasan.

Berikut adalah jumlah kes harian setiap negeri semalam, serta kumulatif positif sejak Januari 2020:

Sementara itu, jumlah pesakit yang meninggal dunia sejak kes pertama dilaporkan pada 17 Mac 2020 lalu hingga semalam kekal kepada 36,480 kes.

Jumlah itu, termasuk 7,763 kes kematian di luar fasiliti kesihatan atau brought in death (BID).


Kes nadir bumi Kedah : SPRM akan panggil Sanusi

Suruhanjaya Pencegahan Rasuah Malaysia (SPRM) akan memanggil Menteri Besar, Datuk Seri Muhammad Sanusi Md Nor untuk membantu siasatan kes rasuah dan salah guna kuasa dalam isu kecurian unsur nadir bumi (REE) di negeri itu.

Ketua Pesuruhjaya SPRM, Tan Sri Azam Baki berkata setakat ini sudah 12  saksi dipanggil dan dirakam percakapan.

“Saya tidak nafikan, beliau (Muhammad Sanusi) juga akan dipanggil kerana surat berhubung dengan perlombongan yang tular itu ditandatangani oleh beliau.

“Antara yang kita akan tanya, perkara itulah (surat berhubung perlombongan), sebab surat itu tular. Kalau betul, betullah (seperti yang dikatakan) dan jika tidak betul beliau kena nyatakan,” katanya selepas Program Cakna Rasuah SPRM bersama Media Zon Timur, lapor BH, hari ini.

Bagaimanapun menurut Azam, SPPRM masih belum mempunyai tarikh untuk memanggil ADUN Jeneri itu.

“Bila akan panggil belum tahu lagi kerana saya serahkan kepada pegawai penyiasat dan mereka akan tentukan bila akan dipanggil,” katanya.

Dalam pada itu, Muhammad Sanusi turut menyatakan kesediaan disiasat dan memberi kerjasama penuh terhadap mana-mana agensi penguat kuasa yang menjalankan siasatan terhadap pentadbirannya.

Mengulas lanjut, Azam percaya lebih ramai lagi saksi perlu dipanggil namun setakat ini tiada ahli politik yang dipanggil bagi kes terbabit.

Beliau juga mengesahkan pihaknya sedang mengesan beberapa individu dari China.

“Saksi yang kita sedang kesan ini dikatakan membuat pelaburan kepada perlombongan REE ini dan pegawai penyiasat sedang mengesan saksi-saksi ini.

“Malah, sesiapa saja yang kita rasakan perlu panggil untuk dirakam percakapan, kita akan panggil tidak kira siapa, cuma cepat atau lambat saja,” katanya.

Selain itu, beliau turut menafikan ditekan pihak tententu untuk menyiasat kes tersebut.

“Tidak ada sesiapa yang menekan kami dalam kes REE ini dan kes ini juga tidak ada kaitan dengan PRN,” katanya.

Semalam, SPRM dilapor menahan pegawai kanan Perbadanan Menteri Besar (MBI) Kedah bersama seorang pengarah wanita sebuah syarikat bagi membantu siasatan kes membabitkan nilai rasuah lebih RM13 juta.

Suspek masing-masing berusia 40 dan 63 tahun itu ditahan masing-masing di Alor Setar, Kedah dan di ibu negara kini direman tiga hari sehingga esok.


UK berdepan krisis hospital, kes harian Covid-19 melebihi 200,000

Hospital di United Kingdom (UK) beralih menjadi ‘medan perang’ susulan kekurangan tenaga kerja disebabkan gelombang jangkitan varian Omicron, kata Perkhidmatan Kesihatan Nasional (NHS), ketika beban kes harian Covid-19 negara itu mencecah lebih 200,000 buat kali pertama.

Jumlah kes dalam tempoh 24 jam itu – setelah mencatatkan pelbagai rekod baharu menjelang Tahun Baharu – mencecah 218,724 dan 48 kematian, lapor data terkini kerajaan.

Jumlah kemasukan hospital sebelum ini tidak pernah mencapai kemuncak gelombang wabak sebelum penularan Omicron, manakala pesakit yang memerlukan alat bantuan pernafasan kekal mendatar.

Tetapi NHS, agensi yang dikendalikan kerajaan, bergelut pula dengan kakitangan yang terpaksa menjalani kuarantin di rumah selepas diuji positif, sementara Perdana Menteri Boris Johnson memberi jaminan akan mengatasi segera masalah itu, terutama di kawasan yang paling teruk terjejas.

Kira-kira 50,000 kakitangan NHS dilaporkan tidak hadir bekerja minggu lalu kerana sakit atau menjalani kuarantin.

Pengaktifan semula klinik kecemasan ‘Nightingale’, menyusul bersama pembentukan pasukan sukarelawan perubatan yang disokong tentera, bermakna NHS kembali ‘medan perang’, kata Johnson pada sidang akhbar.

“Jadi, sesiapa yang menganggap pertempuran kita dengan Covid sudah berakhir, saya khuatir, adalah sangat salah. Ini adalah masanya untuk berhati-hati,” kata Johnson.

Bagaimanapun, Johnson tetap menolak satu lagi tindakan ‘lockdown’ di seluruh negara, sambil memuji vaksinasi besar-besaran termasuk program suntikan penggalak baru-baru ini.

Pada masa sama, rangkaian pengangkutan juga bergelut dengan ketidakhadiran pekerja, menyebabkan penumpang terpaksa menunggu lama untuk kembali bekerja selepas cuti umum pada Isnin, manakala perkhidmatan perbandaran seperti mengutip tong sampah isi rumah juga terhalang.

Tetapi Johnson berkata program baharu ujian harian terhadap 100,000 pekerja kritikal, termasuk dalam pengangkutan dan pemprosesan makanan, akan membantu Britain menempuh gelombang Omicron.

Menteri Program Vaksinasi, Maggie Throup pula berkata tidak pasti berapa ramai warga Britain yang kini menjalani kuarantin kendiri selepas lonjakan pada Krismas.

“Tetapi berita baiknya, ia nampaknya tidak mengakibatkan penyakit yang teruk seperti yang dilakukan oleh beberapa varian lain,” katanya kepada Sky News.


Covid-19: Angka korban global hampiri 5 juta kes

Angka korban akibat Covid-19 seluruh dunia kini semakin menghampiri lima juta, menurut data Johns Hopkins University.

Amerika Syarikat (AS) kekal merekodkan jumlah kematian tertinggi melebihi 735,000 kes, menjadikan angka global akibat virus itu kini mencecah hampir 4.942 juta.

Brazil menduduki tangga kedua apabila merekodkan  605,139 kes kematian, diikuti India dengan 453,708 kes, serta Mexico dan Russia dengan masing-masing melaporkan lebih 200,000 kes.

Di Asia Tenggara, Indonesia mendominasi angka kematian dengan lebih 143,176 kes, diikuti Filipin (41,585 kes); Malaysia (28,354 kes); dan Thailand (18,699 kes).

Sementara itu, kadar vaksinasi di seluruh dunia yang sudah diberikan sehingga hari ini hampir 6.78 billion.

Menurut data, China kini sedang mendahului semua negara dunia dengan lebih 2.24 bilion dos vaksin sudah diberikan.

Diikuti India lebih satu bilion dos  dan AS dengan lebih 411 juta dos vaksin sudah didaftarkan.

Di Asia Tenggara, Indonesia jauh di depan berbanding negara lain dengan 180 juta dos vaksin sudah diberikan kepada populasinya.

Ini diikuti dengan Thailand melebihi 69 juta sementara Filipina (54 juta), Malaysia (48 juta) dan Singapura (10 juta) dos vaksin sudah didaftarkan. – Agensi


PRU-15 : Umat Islam wajib pilih pemimpin berakhlak

Menjelang hari pengundian Pilihan Raya Umum ke-15 (PRU-15) esok, pengundi khususnya dalam kalangan umat Islam perlu memilih calon pemimpin yang berakhlak dan beramal soleh.

Jabatan Agama Islam Selangor (JAIS) melalui Khutbah Jumaat hari ini (18 November 2022) menyebutkan beberapa panduan dalam pemilihan pemimpin, esok.

JAIS memberitahu setiap rakyat Malaysia yang cukup umur wajib memainkan peranannya dengan keluar mengundi kerana Parlimen memiliki kuasa bagi menentukan rangka, dasar dan hala tuju negara.

“Oleh itu pastikan wakil yang dipilih adalah calon yang bermanfaat bagi memelihara kesucian dan kedudukan agama Islam, hak umat Islam dan hak rakyat berbilang bangsa seluruhnya. Untuk itu umat Islam mesti mengangkat orang-orang yang berkelayakan, yang akan membuat ketetapan bagi kemaslahatan dan mengelakkan kerosakan,

“Pengundi wajib memilih orang yang memiliki keimanan kepada ALLAH, berilmu, berakhlak dan beramal soleh. Apatah lagi pengundian merupakan persaksian yang akan dipertanggungjawabkan pada hari kiamat.

“Pemimpin mestilah adil dan tidak fasiq selain dipilih daripada orang yang mempunyai sejarah hidup serta akhlak yang baik. Mereka mestilah orang yang berilmu dan berpengetahuan tentang syariat Islam. Mereka mesti boleh memberi teladan yang baik, dicontohi dan dihormati,” katanya.

Khutbah itu juga menegaskan pengundi perlu memilih orang yang paling berkelayakan dan menolak calon Islam yang melakukan maksiat secara terang-terangan serta yang memusuhi ALLAH, Rasul dan orang beriman.

“Memilih orang yang paling berkelayakan menurut Islam ialah yang paling bertakwa dan mampu memikul tanggungjawab wakil dan suara rakyat, komitmen dengan kewajipan agama dan meninggalkan perkara-perkara haram dan syubhah.

“Memilih orang yang paling ringan bahayanya antara dua orang yang berbahaya. Seorang pengundi tidak boleh mengubah pilihannya daripada memilih calon yang lebih layak kepada calon yang kurang layak dengan dorongan fanatisme, hubungan keluarga atau kepentingan tertentu. Sekiranya ini dilakukan, bererti dia mengkhianati ALLAH dan Rasul SAW,” katanya.

Selain itu, kezaliman pemimpin sangat berpotensi membinasakan rakyat maka pemimpin tidak amanah, berpotensi memusuhi ALLAH, Rasul dan syariat Islam tidak layak dipilih kerana bukan sahaja memberi mudarat kepada umat Islam, bahkan akan memudaratkan masyarakat serta negara secara keseluruhannya.

“Hakikatnya, jika dilantik pemimpin yang zalim, bukan sahaja pemimpin itu yang akan dipertanggungjawabkan tetapi rakyat yang membuat pilihan juga akan ditanya dan dipersoalkan kenapa tugas kepimpinan itu diberikan kepada mereka yang tidak jujur dan amanah.

“Mengundi adalah satu kewajipan bagi umat Islam. Ia adalah untuk membentuk pemerintahan yang bertanggungjawab. Jika pemimpin dipilih tidak tepat dan tidak layak, maka kepentingan masyarakat dan negara tidak dapat diberi keutamaan sewajarnya.

Selain itu, pengundi juga dinasihatkan membuat pilihan dengan kebijaksanaan bukan dengan logik akal mahupun permusuhan.

“Jangan melantik pemimpin yang tidak amanah dan tidak berupaya menjaga Islam dan syariatnya. Begitu juga Islam melarang menyokong pemimpin yang meminta jawatan dan mendapatkan jawatan melalui cara yang tidak baik dan tidak mampu berlaku adil.

“Umat Islam hendaklah memilih pemimpin yang sentiasa mempertahankan Islam sebagai agama persekutuan. Ini kerana masa depan Islam dan negara adalah di tangan kita semua. Oleh itu pilihlah dengan ilmu dan kebijaksanaan, bukan dengan logik akal, amarah, dendam dan permusuhan,” katanya.


Ambil iktibar kejadian tanah runtuh

Tragedi tanah runtuh bukanlah sesuatu yang baru di negara ini.

Pada awal tahun ini bongkah batu besar pernah terjatuh dan hampir menghempap sebuah kereta milik pengguna jalan raya dan kejadiaan runtuhan dilaporkan terus berlaku di laluan sepanjang kira-kira 30 kilometer dari Tranum, Raub ke destinasi The Little England tersebut.

Baru-baru ini kejadian tanah runtuh yang meragut dua nyawa di Jalan Simpang Pulai-Blue Valley di Ipoh, Perak mengejutkan semua pihak dan mengundang rasa sedih rakyat.

Laluan berkenaan adalah jalan utama menghubungkan Perak ke kawasan tanah tinggi Cameron Highlands, selain Jalan Tapah ke Ringlet, Pahang.

Jalan itu juga boleh dianggap sebagai laluan ekonomi buat pembekal sayur-sayuran tanah tinggi, selain lokasi tumpuan.

Tragedi tersebut boleh dikatakan sebagai bencana alam yang bukannya disebabkan pembangunan pertanian atau penerokaan haram.

Apa pun, insiden itu wajar dijadikan pengajaran kepada pihak berkuasa yang perlu mengambil tindakan efektif dengan meningkatkan pemantauan di kawasan lereng bukit terutama di kawasan penempatan bagi mengelak insiden sama berulang.

Insiden alam sebegini bukan sahaja mengakibatkan kerosakan seperti beberapa siri runtuhan kecil yang berlaku di Jalan Tapah- Ringlet, bulan lalu, malah telah mengorbankan nyawa manusia.

Sejak tahun 2017 sudah terdapat sebanyak tujuh kes tanah runtuh yang dilaporkan berlaku di laluan yang menuju pusat peranginan tersebut.

Ini menunjukkan bahawa kejadian tanah runtuh ini adalah perkara yang amat serius kerana sudah melibatkan banyak nyawa manusia.

Malah status Cameron Highlands sebagai sebuah pusat pelancongan yang terkemuka di negara ini juga akan terjejas disebabkan kejadian tersebut.

Justeru itu memang sudah sampai masanya bagi pihak yang bertanggungjawab untuk melakukan sesuatu bagi memastikan perkasa yang sama tidak berulang pada masa depan.

Menurut Presiden Institut Geologi Malaysia, Abd. Rasid Jaafar, unsur tanah terluluhawa dan mendapan tanah runtuh di kawasan tersebut sebenarnya amat berisiko untuk berlakunya tanah runtuh.

Menurut beliau, ditambah pula kawasan tersebut terletak di kawasan Zon Sesar (Gempa Bumi) Kuala Lumpur dari Bukit Tinggi hingga ke Kuala Pilah yang boleh berlaku gegaran, jadi sudah tentu ia amat berisiko.

Justeru, beliau memberitahu, bukan sahaja pembaikan segera perlu dilakukan, malah kajian jangka panjang melibatkan penglibatan pakar-pakar amat perlu dilihat walaupun kontrak pembaikan cerun pada masa ini dimonopoli oleh hanya satu kontraktor.

“Bukit Fraser memang kita kategorikan sebagai kawasan cerun yang boleh berlaku tanah runtuh yang tinggi kerana kawasan sebegini selalunya lebih lemah dan tidak stabil,” katanya.

Hakikatnya dengan cuaca yang tidak menentu pada masa ini adalah wajar sekali kawasan berisiko kejadian tanah runtuh seperti itu disegerakan peruntukan untuk pembaikan kekal dengan segera.

Selain itu, pakar-pakar berkaitan perlu dilibatkan bagi mencari penyelesaian tuntas jangka panjang. Jangan hanya membaik pulih dan kemudiannya runtuhan berulang lagi.


Dituduh rancang haramkan UMNO, Mahathir tuntut bukti

Bekas Perdana Menteri Tun Dr Mahathir Mohamad mendesak pihak yang menuduh beliau merancang untuk mengharamkan UMNO ketika mentadbir negara selepas pilihan raya umum ke-14 (PRU-14) tampil dengan bukti

Namun beliau akui ada meminta Datuk Seri Ahmad Zahid Hamidi membubarkan UMNO ketika Presiden UMNO itu menemuinya selepas PRU-14 lalu.

“Saya tak tau sama ada saya kata haram atau tidak. Tapi (saya) ingat suruh Zahid membubarkan UMNO.

“Kita tidak pernah ambil tindakan untuk mengharamkan UMNO. Kalau ada orang kata saya kata macam itu, saya nak tanya buktilah bila saya kata?” kata Dr Mahathir, lapor MalaysiaGazette, hari ini.

Sebelum ini, Perdana Menteri yang juga Pengerusi Pakatan Harapan (PH), Datuk Seri Anwar Ibrahim mendakwa Dr Mahathir dan Muhyiddin merancang mengharamkan UMNO ketika mentadbir negara selepas PRU-14.

Sementara Zahid dilaporkan berkata Dr Mahathir pernah menyuruhnya untuk membubarkan UMNO.

Menjelaskan perkara berkenaan, Dr Mahathir berkata beliau meminta parti tersebut dibubarkan kerana UMNO ketika itu tidak lagi berpegang kepada dasar dan perjuangan asal.

“UMNO sudah jadi parti cash is king, parti duit. Jadi saya kata ini bukan parti UMNO…patut dibubar, jangan guna nama UMNO tapi buat benda yang bertentangan dengan perjuangan parti.

“Saya lihat ramai ahli UMNO lompat masuk Bersatu. Yang tinggal sedikit sahaja. Saya beritahu kepada Zahid ketika berjumpa saya, saya kata bubarkan parti UMNO dan berada (masuk) dalam Bersatu.

“Ini bukan parti yang berjuang melawan Malayan Union dan kemerdekaan. Ini bukan pun parti di bawah perdana menteri pertama, kedua, ketiga dan keempat. Masuk kelima lari daripada perjuangan UMNO, sebab itu UMNO perlu dibubar,” katanya.


Pemilihan UMNO sebelum ini tiada perpecahan pun, kata KB Alor Setar

Jawatan Presiden dan Timbalan Presiden perlu dipertandingkan dalam pemilihan UMNO kali ini, gesa Datuk Mohd Yusof Ismail.

Ketua Bahagian Alor Setar itu menggesa supaya kedua-dua jawatan tertinggi UMNO itu terbuka untuk ditandingi oleh mana-mana calon yang mahu mencabar penyandangnya dan UMNO tidak wajar menyekat demokrasi dalam parti tersebut.

“Inilah yang sepatutnya berlaku untuk menguatkan kembali imej UMNO.

“Rakyat melihat UMNO sebagai sebuah parti yang terbuka, sebab itu suka atau tidak suka, rela atau tidak rela, kita kena biarkan sahaja pertandingan jawatan Presiden dan Timbalan diadakan.

“Biarlah perwakilan tentukan siapa paling layak mengemudi parti selepas mengalami kekalahan teruk dalam Pilihan Raya Umum ke-15 (PRU15) lalu,” katanya dalam kenyataan hari ini.

Yusof juga berkata pemilihan parti sebelum ini tidak ada perpecahan dalaman parti walaupun berlaku pertembungan dalam merebut jawatan Presiden dan Timbalan Presiden.

“Berlaku lima penjuru lawan Presiden namun Datuk Seri Ahmad Zahid Hamidi tetap menang. Datuk Seri Mohamad Hasan pula menang Timbalan Presiden manakala Naib Presiden dimenangi Datuk Seri Ismail Sabri Yaakob, Datuk Seri Mahdzir Khalid dan Datuk Khaled Nordin.

“Tiada pun perpecahan dalam UMNO. Semua hormati dan terima keputusan kerana menang secara sah dan adil,” ujarnya lagi.

Menurutnya, sesetengah ahli UMNO yang tidak mahu jawatan Presiden dan Timbalan Presiden dipertandingkan menggunakan alasan tidak mahu perpecahan atau mengelak parti menjadi porak-peranda.

“Namun hakikatnya, mereka inilah yang selama ini paling kuat memecah-belahkan parti, memporak-perandakan keluarga UMNO sampai rakyat naik muak dengan politiking UMNO.

“PRU-14 (Pilihan Raya Umum Ke-14) UMNO kalah juga tetapi tidaklah seteruk kekalahan PRU15. Datuk Seri Najib Razak sebagai Presiden ketika itu letak jawatan termasuk Datuk Seri Hishammuddin Hussein sebagai Naib Presiden. Inilah namanya tanggung jawab kolektif,” katanya.


Pegawai SPRM kebas duit RM25 juta akan didakwa esok

Suspek yang disyaki terlibat dalam kontroversi kehilangan wang RM25 juta dari peti besi barang bukti Suruhanjaya Pencegahan Rasuah Malaysia (SPRM) bakal didakwa di mahkamah esok.

Pendakwaan tersebut disahkan selepas SPRM menghantar jemputan media bagi membuat liputan berhubung pendakwaan kes tersebut esok di Mahkamah Sesyen Kuala Lumpur selepas mendapat kebenaran untuk mendakwa pegawai terbabit.

“Justeru, anda dijemput menghantar seorang wartawan dan jurugambar untuk membuat liputan berita mengenai kes ini,” kata jemputan yang dihantar kepada kumpulan Whatsapp media pada awal hari ini.

Semakan dengan sumber di SPRM mengesahkan kes yang akan dibawa ke mahkamah esok membabitkan kejadian kehilangan RM25 juta.

Bagaimanapun, mereka enggan mendedahkan mengenai butiran lanjut pertuduhan terhadap suspek.

September lalu, SPRM menahan tiga pegawainya selepas bekas ketua pengarah Pertubuhan Perisikan Luar Malaysia (MEIO) Datuk Hasanah Abdul Hamid membuat laporan bahawa sejumlah besar wang tunai – yang dirampas suruhanjaya itu ketika menyiasatnya pada 2018 sudha hilang.

Difahamkan ketiga-tiga suspek itu merupakan sebahagian daripada unit siasatan khas yang mengendalikan kes Hasanah.

Menurut sumber, suspek yang akan didakwa merupakan salah seorang yang ditahan ketika itu dan telah dikenal pasti sebagai suspek utama kes tersebut.

Suspek juga telah disiasat polis berhubung dakwaan mengedar dadah dan kesalahan berkaitan Akta Senjata Api.

Dalam laporan pada bulan September, portal berita ini juga telah mendedahkan suspek utama disifatkan oleh sumber sebagai “bermasalah” tetapi mempunyai hubungan baik dengan orang ternama.


Kes Covid-19 Indonesia naik 40 kali ganda dalam sebulan

Pasukan Petugas Covid-19 Kebangsaan melaporkan jangkitan virus itu di Indonesia melonjak dengan ketara berdasarkan jumlah individu yang terdedah kepada wabak itu sepanjang minggu lalu.

Malah, angka minggu ini adalah yang tertinggi sepanjang sebulan lalu.

Jurucakap pasukan petugas Covid-19, Wiku Adisasmito menjelaskan terdapat lebih 1,400 kes pada minggu pertama Januari, namun pada minggu lepas, lebih 56,000 kes positif direkodkan.

“Terdapat lonjakan kepada 56,000 kes dalam tempoh satu minggu. Jumlah ini meningkat 40 kali ganda berbanding awal Januari,” kata Wiku dalam sidang media dalam talian, hari ini.

Dari segi kes positif harian, katanya, terdapat lonjakan yang sangat ketara, di mana pada 1 Februari, kes harian baharu telah mencecah lebih 16,000, lebih tinggi daripada ketika gelombang pertama Covid-19 berlaku pada Disember 2020.

“Dilihat daripada jangkitan positif pada 1 Februari, kes harian mencecah 16,000, lebih tinggi daripada penambahan harian pada gelombang pertama pada Disember 2020,” katanya.

Akibatnya, kadar positif harian daripada ujian antigen dan PCR juga meningkat. Berdasarkan data terkini, ia mencapai enam peratus atau melebihi standard Pertubuhan Kesihatan Sedunia (WHO). Sebelum ini, kadar positif harian adalah konsisten pada hanya 0-2 peratus, katanya..

“Sudah pasti kenaikan kadar positif seharusnya menjadi amaran kepada kita semua untuk merenung semula disiplin terhadap pematuhan protokol kesihatan,” kata Wiku.

Sementara itu, jumlah kematian Covid-19 adalah kurang daripada ketika gelombang pertama pada penghujung 2020. Pada 1 Februari 2022, jumlah kematian harian dicatatkan sebanyak 28, manakala pada gelombang pertama mencapai 300 sehari.

Bagaimanapun, Wiku menegaskan biarpun jumlahnya rendah, kematian Covid-19 adalah peringatan bahawa penularan virus akibat kemunculan varian Omicron kekal berbahaya, terutama bagi warga emas dan pesakit yang mempunyai komorbiditi.

“Paling penting jangan pergi ke tempat awam jika tiada keperluan mendesak. Ini mesti digunakan semula. Berita baiknya ialah peningkatan kes positif yang tinggi tidak diikuti dengan peningkatan kematian yang tinggi,” jelasnya. – Agensi


Kes Covid-19 di lapan negeri naik, Selangor kekal tinggi

Lapan negeri dan Wilayah Persekutuan merekodkan peningkatan jangkitan Covid-19 dalam tempoh 24 jam sehingga 12 tengah hari tadi, berdasarkan statistik dikeluarkan Jabatan Kesihatan Negeri-Negeri hari ini.

Negeri yang merekodkan peningkatan kes harian hari ini ialah Kelantan, Johor, Melaka, Sabah, Perak, Sarawak, Putrajaya dan Perlis.

Kelantan mencatat 447 kes baharu berbanding 395 kes semalam, menjadikan kumulatif positif di negeri itu sejak awal tahun lalu sebanyak 164,407 kes, berbanding 159,147 pesakit sembuh.

Negeri itu juga mencatat 1,217 kes kematian, termasuk 273 pesakit yang meninggal dunia sebelum sempat diberi rawatan di hospital (BID).

Sehingga semalam negeri itu merekodkan 3,596 kes aktif dengan 2,705 pesakit menjalani kuarantin di rumah; 504 ditempatkan di PKRC; 352 dimasukkan ke hospital; dan 35 dirawat di unit rawatan rapi (ICU), termasuk 15 daripadanya memerlukan alat bantuan pernafasan.

Kelantan turut menjadi negeri yang kadar vaksinasinya masih rendah, dengan keseluruhannya seramai 1,170,254 atau 61.4 peratus individu yang melengkapkan suntikan vaksin masing-masing.

Manakala 62.7 peratus atau 1,194,975 lagi individu menerima sekurang-kurangnya satu dos, dan 115,700 menerima dos penggalak.

Kelantan turut mencatat 26 kluster aktif dengan 12 daripadanya membabitkan kluster berkaitan pendidikan; tempat kerja (11); keagamaan (dua); dan satu kluster kumpulan berisiko tinggi.

Bagi negeri-negeri lain yang mencatat peningkatan kes harian hari ini, Johor merekodkan 407 kes baharu berbanding 399 semalam; dan Melaka (272 kes baharu, 152 semalam).

Sabah pula merekodkan 237 kes baharu, berbanding 166 semalam; Perak (228 kes baharu, 180 semalam); Sarawak (41 kes baharu, 24 semalam); Putrajaya (35 kes baharu, 28 semalam); dan Perlis (33 kes baharu, 21 semalam).

Selangor walaupun mencatat penurunan daripada 1,441 kes semalam kepada 1,114 kes, kekal negeri tertinggi menyumbang jumlah kes keseluruhan hari ini.

Sementara itu, Ketua Pengarah Kesihatan Tan Sri Dr Noor Hisham Abdullah memaklumkan seramai 5,435 pesakit Covid-19 sembuh dalam tempoh 24 jam sehingga 12 tengah hari tadi, mengatasi jumlah kes positif sebanyak 4,083 kes.

Menurutnya angka terbaharu itu menjadikan kumulatif pesakit sembuh sebanyak 2,630,680 kes atau 96.9 peratus daripada 2,715,847 kumulatif kes positif.

“Daripada 4,083 kes harian yang dilaporkan pada hari ini, 69 kes atau 1.7 peratus adalah kategori 3, 4, dan 5; dan 4,014 kes (98.3 peratus) lagi adalah terdiri daripada kategori 1 dan 2,” katanya.

Katanya, seramai 391 pesakit kini dirawat di ICU, dengan 215 daripadanya memerlukan alat bantuan pernafasan.

Beliau berkata, daripada keseluruhan jangkitan baharu hari ini, 34 membabitkan kes import termasuk tujuh bukan warganegara, manakala selebihnya adalah jangkitan tempatan yang turut melibatkan 335 bukan warganegara.

Pada masa sama, Dr Noor Hisham memaklumkan tiga lagi kluster baharu dikesan menjadikan keseluruhannya 6,007 kluster dengan 5,825 telah ditamatkan dan 252 lagi masih aktif.


Malaysia berdaya saing jadi negara ekonomi digital

Malaysia mampu meningkatkan adaptasi tinggi dan inovasi, pembuatan pintar dan semua perkara penting dalam Revolusi Industri Keempat (IR4.0) dengan meningkatkan kerjasama, kata Menteri Komunikasi dan Multimedia Tan Sri Annuar Musa.

Menurutnya menerusi Perbadanan Ekonomi Digital Malaysia (MDEC), kerajaan Malaysia akan terus memacu ekonomi digital ke arah menjadikan Malaysia sebuah negara digital yang berdaya saing di peringkat global, bertunjangkan inovasi, kemampanan dan kemakmuran bersama, dan menjadikan negara sebagai hab digital ASEAN.

“Kunci kepada pencapaian visi ini ialah kerjasama. Kerjasama berkesan akan membawa kepada inovasi yang berjaya,” katanya pada sambutan ekosistem dan industri Malaysia di Dubai, malam tadi, lapor Bernama.

Beliau berkata dengan pemeteraian 13 Memorandum Persefahaman (MoU) antara syarikat Malaysia dengan syarikat teknologi antarabangsa hari ini membolehkan syarikat Malaysia mengembangkan jejak global dan membawa teknologi kerjasama dan pemindahan pengetahuan untuk mengukuhkan ekosistem teknologi digital Malaysia, lapor Bernama.

Syarikat Malaysia termasuk Aerodyne Group, CALMS Technologies dan Soft Space manakala rakan antarabangsa ialah National Bonds Corporation of UAE dan Qatar Financial Centre Authority.

Beliau berkata syarikat-syarikat ini bersedia untuk menjadi pemimpin global dalam sektor masing-masing, seperti Aerodyne Group yang berada pada kedudukan ketiga di dunia dalam laporan ‘Drone Industri Insight’ pada 2019, dan telah menjadi antara peneraju dalam industri dron.

“Ini menunjukkan bahawa, pandemik telah tidak menghalang syarikat Malaysia ini daripada mencari peluang, di dalam dan peringkat global, menunjukkan daya tahan syarikat kita dan minat global yang berterusan terhadap inovasi digital Malaysia,” katanya.

Beliau berkata kerajaan dan MDEC sedang bekerja keras dalam memastikan peluang besar dan juga memastikan bahawa kerajaan akan sentiasa terlibat dalam menyampaikan mandat digital.

“Saya yakin bahawa dengan pengumuman inisiatif baharu Malaysia Digital pagi ini di Pavilion Malaysia dan kesemua cadangan unik bernilai yang boleh kami tawarkan, dunia akan nampak Malaysia sebagai satu kawasan subur untuk pembangunan serta menjadi platform sempurna di mana perniagaan anda boleh berkembang ke rantau ASEAN yang lebih luas dan lebih lagi,” katanya.

Sementara itu, beliau juga mengucapkan tahniah kepada syarikat teknologi Malaysia iaitu Durioo dan The R&D Studio atas cadangan unik mereka sambil menambah nilai kepada tawaran di platform global.

Selain pertukaran 13 MoU antara perniagaan, ‘Crafting Batik Girl’, sebuah buku seni yang berkongsi mengenai pembuatan filem pendek animasi yang memenangi anugerah ‘Batik Girl’ oleh The R&D Studio, dan produk serta perkhidmatan Durioo turut dilancarkan pada acara malam ini.

“Batik Girl ialah penjelmaan sejarah animasi Malaysia, membawa warisan hiburan yang amat diketahui dan digemari ibu bapa atau anak-anak Malaysia.

“Kejayaan Batik Girl dan pembangunan buku seninya juga adalah bukti bahawa industri kandungan kreatif digital Malaysia semakin berkembang, yang kini bernilai hampir US$2 bilion atau RM8 bilion…saya yakin pendekatan Durioo akan membuahkan hasil dan produknya akan menjadi terkenal,” kata Annuar.


Orang sibuk agih bakul makanan, Zahid sibuk kutip SD dalam bakul

Selepas peruntukan RM300 ribu bantuan bakul makanan diberikan kepada semua Ahli Parlimen (MP) seluruh negara, aktiviti pengagihan bantuan berjalan dengan rancak tidak kira sebelah MP sebelah kerajaan atau pembangkang.

Semua sibuk bekerja keras bagi mencari rakyat yang kesusahan, tidak kira jenis fahaman politik atau warna bendera semua dibantu secara sama rata.

Banyak MP yang berkongsi atas platform media sosial kerja bantuan yang dijalankan, tahniah atas keprihatinan semua wakil rakyat yang bertungkus-lumus membantu rakyat yang sedang berdepan cabaran ketika pandemik Covid-19 ini.

Sememangnya, rakyat sedang berdepan tempoh mencabar dan kerajaan juga mengenepikan perbezaan apabila MP pembangkang juga diberikan peruntukan yang sama kali ini, ia sekurang-kurangnya dapat juga meringankan beban.

Bagaimanapun, tidak dinafikan ketika musim rakyat susah ini masih terdapat segelintir ahli politik yang lebih gemar bermain politik, tidak habis merancang strategi dan mencari sokongan untuk menjatuhkan kerajaan.

Semalam, Ketua Pemuda UMNO yang kalah pilihan raya umum lalu, Datuk Asraf Wajdi Dusuki merungut dan membebel peruntukan RM300 ribu tidak cukup, ia tidak pasti kawasan Parlimen yang sedang dibantunya ketika ini kerana bekas senator itu bukan wakil rakyat yang dipilih rakyat.

Untuk tidak berprasangka buruk, mungkin Asraf kini sibuk menjaga kawasan Parlimen PWTC memandangkan satu-satunya pilihan raya yang dimenanginya adalah pilihan raya parti UMNO lalu. Itu pun menang tipis, beza majoriti pun kecil.

Cita-citanya sangat jauh, ingin menjadi menteri atau timbalan menteri, bagaimanapun pengikut setia bekas Perdana Menteri, Datuk Seri Najib Razak ini sekadar layak menjadi jurucakap rasmi kepada Presiden UMNO, Datuk Seri Ahmad Zahid Hamidi sahaja.

Setiap kenyataan Zahid, ia pasti kemudiaan akan disusuli kenyataan Asraf yang menyokongnya, kemudiaan setiap kenyataan Najib pasti disusuli kenyataan Asraf, begitu lah kerja seorang Ketua Pemuda UMNO ini.

Terbaharu, perlumbaan mengutip SD masih berjalan, menurut laporan Utusan Malaysia baru-baru ini, Zahid sedang memanggil setiap MP UMNO untuk menandatangani surat menarik sokongan terhadap kerajaan Perikatan Nasional (PN).

Hari ini, MP Jerantut Datuk Ahmad Nazlan Idris tampil membuat pengakuan secara terbuka menandatangani SD menyokong Ketua Pembangkang Datuk Seri Anwar Ibrahim sebagai calon Perdana Menteri yang baharu.

Kenyataan Nazlan tersebut membuktikan dakwaan sebelum ini oleh seorang pemimpin senior, Datuk Seri Nazri Aziz yang berkata Zahid nampaknya masih meneruskan agenda menyokong Anwar dengan mengumpulkan SD dikalangan MP UMNO.

Nazri juga yang sebelum ini menarik sokongannya terhadap PN juga mendakwa Zahid adalah perancang utama gerakan menjatuhkan kerajaan PN, namun baru-baru Ahli Parlimen Padang Rengas itu sudah menarik balik sokongannya.

Spekulasi semakin hangat diperkatakan selepas kenyataan Zahid menerusi Biro Politik UMNO yang memberikan tempoh 14 hari kepada kerajaan PN supaya membuka segera sidang Parlimen atau berdepan tindakan tegas.

Untuk rekod, tempoh 14 hari tersebut akan berakhir pada 7 Julai ini, jadi tidak hairan Zahid begitu aktif mengutip SD bagi merealisasikan cita-citanya untuk bersama Anwar yang difahamkan menawarkan jawatan Timbalan Perdana Menteri kepadanya.

Persoalannya kini, mampukah Zahid mendapatkan memenuhi bakul SD yang mencukupi untuk melawan 25 SD yang dikatakan sudah berjaya dikutip kumpulan satu lagi yang mahu melantik Ahli Parlimen Sembrong, Datuk Seri Hishammuddin Hussein sebagai jurucakap mereka.


PRN Sarawak: 39 peratus keluar mengundi hingga tengah hari

Jumlah pengundi biasa yang telah mengundi pada Pilihan Raya Negeri Sarawak ke-12 (PRN12) sehingga jam 12 tengah hari ini adalah sebanyak 39 peratus, menurut Suruhanjaya Pilihan Raya (SPR).

Seramai 1,213,769 pengundi biasa daripada sejumlah 1,252,014 pemilih berdaftar di PRN ini mula mengundi di 1,866 pusat mengundi di kesemua 82 kerusi Dewan Undangan Negeri apabila ia dibuka 7.30 pagi tadi.

Bernama melaporkan beberapa pusat mengundi dijangka ditutup secara berperingkat mulai tengah hari ini sebelum proses pengundian berakhir pada 5 petang.

Pada 14 Disember lalu, sejumlah 18,141 daripada 20,360 pengundi awal telah menunaikan tanggungjawab mereka manakala 17,885 lagi mengundi melalui pos.

PRN Sarawak kali ini menyaksikan 13 pertandingan tiga penjuru, 33 perlawanan empat penjuru, 24 lima penjuru, tujuh pertembungan enam penjuru, satu persaingan lapan penjuru dan empat satu lawan satu.

Gabungan Parti Sarawak (GPS) meletakkan 82 calon diikuti Parti Bumi Kenyalang (73); Parti Sarawak Bersatu (70); PKR (28); DAP (26); Parti Aspirasi Rakyat Sarawak (15); Parti Bansa Dayak Sarawak Baru (11); Amanah (lapan); Parti Sedar Rakyat Sarawak (lima); dan PAS (satu).

Tiga puluh calon Bebas turut bertanding pada PRN ini.


Rasuah visa RM100 juta : SPRM tahan pegawai pesuruhjaya tinggi, pengarah

Dua lelaki termasuk seorang pegawai penguat kuasa sebuah Suruhanjaya Tinggi ditahan Suruhanjaya Pencegahan Rasuah Malaysia (SPRM) didakwa bersubahat menyalahgunakan Visa Luar Negara (VLN) untuk membawa masuk warga Bangladesh, lapor FMT.

Sumber SPRM dipetik memaklumkan turut ditahan pengarah urusan sebuah syarikat pembekal tenaga kerja yang dipercayai bersekongkol dengan pegawai terbabit untuk meluluskan visa warga Bangladesh kononnya untuk melancong namun sebaliknya bekerja di Malaysia.

Menurut sumber, siasatan mendapati pegawai terbabit bersubahat dengan agensi pekerjaan di Bangladesh dan Malaysia sejak 2021 dan menerima bayaran sekitar AS$300 ke AS$500 bagi setiap kelulusan permohonan VLN.

“Ia membabitkan jumlah rasuah dianggarkan lebih RM100 juta, meskipun pembayaran visa yang ditetapkan oleh kerajaan hanya RM105 sahaja,” katanya.

Suspek yang berusia lewat 30-an ditahan 6.30 petang semalam di ibu pejabat SPRM Putrajaya.

Sumber berkata, penahanan itu yang ketiga membabitkan pegawai agensi penguat kuasa bagi membantu siasatan Op Taka dilancarkan April lalu oleh Bahagian Pencegahan Pengubahan Wang Haram SPRM dengan kerjasama Imigresen.

Majistret M Mageshwary membenarkan suspek direman empat hari sehingga 31 Julai selepas SPRM mengemukakan permohonan di Mahkamah Shah Alam hari ini.

Sementara itu, Ketua Pesuruhjaya SPRM, Tan Sri Azam Baki ketika dihubungi mengesahkan penahanan dan siasatan dijalankan di bawah Seksyen 17a Akta SPRM 2009.


Zeti beritahu saya Najib banyak duit dalam akaun: Dr M

Tun Dr Mahathir Mohamad mendedahkan bekas gabenor Bank Negara Tan Sri Dr Zeti Akhtar Aziz banyak membocorkan rahsia berhubung sejumlah wang yang banyak dalam akaun bekas perdana menteri, Datuk Seri Najib Razak yang kini sedang berdepan pendakwaan bersabit 1Malaysia Development Berhad (1MDB).

Bekas perdana menteri dua kali itu berkata sering berkomunikasi dengan Zeti malah sebelum jatuh kerajaan Barisan Nasional (BN) lagi bagaimanapun mereka terputus hubungan selepas menerima ugutan daripada Najib yang ketika itu cuba menutup rahsia 1MDB daripada terbocor.

“Sebenarnya, semasa Najib (menjadi perdana menteri) lagi saya bercakap dengan Zeti. Zeti yang bagitahu pada saya (bahawa) Najib ada duit banyak dalam bank.

“Dia kata nak ambil tindakan. Dia cuba. Lepas tu entah apa yang Najib buat, dia tak beranilah.

“Kumpulan empat orang itu, ketua polis (ketika itu) cerita pada Najib tentang kumpulan empat orang ini. Peguam negara dipecat.

“Najib hancurkan kumpulan empat orang tersebut,” kata Dr Mahathir dipetik wawancara bersama Malaysiakini.

Ketika itu, Zeti bersama Peguam Negara Tan Sri Abdul Gani Patail, Ketua Pesuruhjaya Suruhanjaya Pencegahan Rasuah Malaysia (SPRM) Tan Sri Abu Kassim Mohamad dan Ketua Polis Negara Tan Sri Khalid Abu Bakar didakwa merancang untuk mengambil tindakan terhadap Najib.

Namun, salah seorang daripada mereka membocorkan maklumat kepada Najib sehingga tindakan diambil terhadap ketiga-tiga mereka dan hanya seorang sahaja ketika itu mengekalkan jawatannya.

Berhubung dakwaan suami Zeti dan dua anaknya ada menerima wang daripada 1MDB, Dr Mahathir berkata tidak tahu mengenai perkara tersebut.

“Saya tak tahu, saya tak tahu. Tetapi Zeti menunjukkan prestasi yang sangat bagus sebagai pegawai bank. Sebagai pegawai bank pusat, dia dikenali di seluruh dunia. Saya lantik seseorang yang sangat terkenal,” katanya lagi.

Semalam, polis mengesahkan mengambil keterangan daripada suami Zeti bagi membantu siasatan berhubung dakwaan penerimaan dana dikaitkan dengan 1MDB.


Perikatan Nasional sedia beri kerusi MB kepada UMNO, tapi…

Perikatan Nasional Pahang sedia bertolak ansur dengan menyerahkan jawatan Menteri Besar (MB) kepada UMNO dalam usaha merealisasikan pembentukan kerajaan negeri dengan kerjasama Barisan Nasional (BN).

Bagaimanapun, Timbalan Presiden PAS Datuk Seri Tuan Ibrahim Tuan Man berkata BN perlu memenuhi beberapa syarat dan tuntutan seiring dengan kekuatan Perikatan Nasional yang menang 17 kerusi berbanding BN (16 kerusi) pada Pilihan Raya Umum Ke-15 (PRU-15).

Menurutnya, antara tuntutan ialah tiga daripada lima Ahli Dewan Undangan Negeri (ADUN) dilantik diberikan kepada Perikatan Nasional, jumlah kerusi Exco yang sama dan jawatan speaker DUN.

“Saya yakin Datuk Seri Wan Rosdy Wan Ismail yang mewakili BN Pahang mungkin akan mempertimbangkan syarat kita yang ingin dibuktikan di Pahang.

“Insya-Allah sinar harapan itu ada di mana-mana. Perikatan Nasional Pahang bersedia berkompromi sebagai model penyatuan ummah dan Pahang dijadikan model,” kata Tuan Ibrahim menurut Kosmo.

“Oleh itu permuafakatan politik Perikatan Nasional dan BN dalam Muafakat Nasional merupakan jalan terbaik demi perpaduan ummah dan kestabilan di negeri ini.

“Perikatan Nasional bersedia bertolak ansur menyerahkan kerusi Menteri Besar kepada BN walaupun kita menang lebih satu kerusi yang diberi mandat oleh pengundi,” kata Tuan Ibrahim yang juga ADUN Cheka.

Di Pahang, Perikatan Nasional mempunyai 17 kerusi DUN, BN (16 kerusi) dan PH (lapan kerusi), dengan PRU-15 DUN Tioman bakal diadakan pada 7 Disember setelah ditangguh berikutan kematian calon Perikatan Nasional pada 19 November lalu.

DUN Pahang tergantung selepas keputusan PRU-15 menyaksikan tiada parti berjaya memperoleh majoriti mudah iaitu 22 kerusi bagi membentuk kerajaan negeri.

Terdahulu, Pengerusi Perikatan Nasional Pahang, Datuk Seri Saifuddin Abdullah mendedahkan sikap tamak BN kerana mahu membolot jawatan MB dan tujuh kerusi Exco.

Ahli Parlimen Indera Mahkota itu berkata parti yang mendapat mandat terbesar daripada rakyat Pahang ialah Perikatan Nasional, justeru, ia menggambarkan kehendak rakyat dan harus dihormati.

Menurut beliau sejak awal, Perikatan Nasional sedia berunding untuk membentuk kerajaan Pahang tetapi bukan dengan Pakatan Harapan yang membawa agenda yang bertentangan dengan kepentingan rakyat.


Enam menyamar pegawai Imigresen samun warga asing ditahan

Enam individu tempatan ditahan kerana disyaki terbabit dalam kes samun dan menyamar sebagai penjawat awam di sekitar ibu negara, semalam.

Ketua Polis Daerah Cheras Asisten Komisioner Muhammad Idzam Jaafar berkata kesemua mereka yang ditahan, terdiri daripada tiga lelaki dan tiga wanita tempatan berusia lingkungan 23 hingga 43 tahun serta disyaki menyamar sebagai pegawai imigresen.

Beliau berkata penahanan mereka ini dipercayai mempunyai kaitan dengan satu laporan polis mengenai kejadian samun membabitkan mangsa, dua lelaki warga asing yang mengalami kerugian telefon bimbit dan wang tunai anggaran RM300.

“Hasil risikan, sepasukan polis dari Balai Polis Salak Selatan bersama anggota Bahagian Siasatan Jenayah Ibu Pejabat Polis Daerah Cheras, telah membuat tangkapan terhadap satu lelaki warga tempatan pada kira-kira 10 pagi itu.

Hasil daripada tangkapan pertama telah membawa kepada penahanan susulan iaitu tiga lelaki dan dua wanita tempatan serta rampasan terhadap pelbagai alatan dan barang kes yang, dipercayai hasil dari kegiatan samun,” katanya dalam kenyataan hari ini.

Beliau berkata, antara barangan yang dirampas adalah lapan telefon bimbit, dua parang panjang anggaran 60 sentimeter, lima komputer riba, dua senjata menyerupai pistol dan lain-lain barangan berharga.

“Turut dirampas adalah ketulan mampat disyaki dadah jenis ganja anggaran berat 32.4 gram dan pil disyaki dadah jenis Erimin 5 anggaran berat 0.7 gram.

“Siasatan lanjut masih diteruskan dan kes disiasat di bawah Seksyen 395 Kanun Keseksaan serta permohonan reman,” katanya. – Bernama


MP Labuan akan didakwa SPRM esok

Suruhanjaya Pencegahan Rasuah Malaysia (SPRM) akan mendakwa Ahli Parlimen (MP) Labuan dari parti Warisan, Datuk Rozman Isli di Mahkamah Sesyen Kuala Lumpur esok.

Menurut laporan Malaysiakini, perkara itu disahkan peguamnya, Muhammad Rafique Rashid Ali.

Bagaimanapun, menurut Rafique setakat ini beliau tidak tahu pertuduhan yang akan dihadapkan kepada anak guamnya.

“Dia diminta (oleh SPRM) untuk hadir (ke Mahkamah Sesyen Kuala Lumpur) esok,” katanya Rafique.

Sebelum ini, SPRM mengeluarkan kenyataan seorang MP bakal didakwa di mahkamah pada jam sembilan pagi esok.

Kenyataan itu bagaimanapun tidak menamakan MP itu.

Rozman menjadi ahli parlimen Labuan sejak 2013. Bermula sebagai MP UMNO, Rozman kemudian menyertai parti Warisan selepas Pilihan Raya Umum ke-14 (PRU-14).


Jangkitan di 11 negeri naik, kes di Lembah Klang melonjak

Sebelas negeri dan Wilayah Persekutuan merekodkan peningkatan jumlah jangkitan harian Covid-19, dengan Lembah Klang kembali menjadi penyumbang kepada 6,144 kes baharu seluruh negara, hari ini.

Berdasarkan statistik dikeluarkan Jabatan Kesihatan Negeri-Negeri, Lembah Klang yang merangkumi Selangor, Kuala Lumpur dan Putrajaya merekodkan 2,145 kes baharu dalam tempoh 24 jam sehingga 12 tengah hari tadi, berbanding 1,948 kes semalam.

Ketiga-tiga negeri dan Wilayah Persekutuan di Lembah Klang itu merekodkan peningkatan dengan Selangor mencatat 1,650 kes baharu berbanding 1,511 semalam, naik tiga hari berturut-turut.

Kuala Lumpur pula mencatatkan 452 jangkitan baharu berbanding 400 semalam, manakala Putrajaya (43 kes baharu, 37 semalam).

Sejak awal tahun lalu hingga tengah hari tadi Lembah Klang merekodkan 953,090 kumulatif kes positif, dengan sehingga semalam 918,339 pesakit telah sembuh.

Sehingga kini, Lembah Klang merekodkan 24,106 kes aktif dengan 21,361 pesakit menjalani kuarantin di rumah; 1,224 ditempatkan di PKRC; 1,396 dimasukkan ke hospital; dan 125 pesakit dirawat di unit rawatan rapi (ICU), termasuk 72 yang memerlukan alat bantuan pernafasan. Seramai 12,365 pesakit pula meninggal dunia.

Sementara itu, lapan negeri lain yang merekodkan peningkatan jangkitan hari ini ialah Johor, Kedah, Pahang, Melaka, Perak, Terengganu, Perlis, dan Labuan.

Johor merekodkan 605 jangkitan baharu hari ini berbanding 486 semalam; diikuti Kedah sebanyak 442 kes baharu (358 semalam); Pahang (426 kes baharu, 376 semalam); dan kes di Melaka yang baharu menyelesaikan Pilihan Raya Negeri turut meningkat kepada 291 kes hari ini berbanding 191 semalam.

Perak pula merekodkan 280 kes baharu, berbanding 219 semalam; Terengganu (233 kes baharu, 231 semalam); Perlis (46 kes baharu, 43 semalam); dan Labuan (38 kes baharu, 27 semalam).

Wilayah Persekutuan Labuan merekodkan kadar kebolehjangkitan tertinggi setakat ini berdasarkan kes seharian semalam sebanyak Rt 1.18.

Sementara itu, Ketua Pengarah Kesihatan Tan Sri Dr Noor Hisham Abdullah memaklumkan tujuh kluster baharu dikesan dalam tempoh 24 jam sehingga 12 tengah hari tadi menjadikan kumulatif sebanyak 5,913 kluster dengan 5,678 telah ditamatkan dan 235 lagi masih aktif.

Menurutnya sebanyak 6,602 pesakit disahkan sembuh hari ini menjadikan kumulatif sebanyak 2,510,029 pesakit pulih atau 96.2 peratus daripada kumulatif positif sebanyak 2,608,979 kes.

“Daripada 6,144 kes harian yang dilaporkan pada hari ini 96 kes atau 1.6 peratus adalah kategori 3, 4, dan 5; dan 6,048 kes (98.4 peratus) lagi adalah terdiri daripada kategori 1 dan 2,” katanya.

Beliau berkata seramai 516 pesakit kini dirawat di ICU dengan 272 memerlukan alat bantuan pernafasan.

Daripada keseluruhan jangkitan baharu hari ini 12 adalah kes import yang membabitkan 11 warganegara, manakala 6,132 kes adalah penularan tempatan yang turut melibatkan 270 bukan warganegara.